4. ALDIZKARIA - 2020ko urtarrilaren 8a\n186/2019 FORU AGINDUA, azaroaren 20koa, Lehendakaritzako, Berdintasuneko, Funtzio Publikoko eta Barneko kontseilariak emana, lehiaketa honen deialdia eta oinarri arautzaileak onesten dituena: Nafarroako Foru Komunitatean irrati-difusio digital eta autonomikoaren bidez ikus-entzunezko komunikazio zerbitzua emateko sei lizentziatarako lehiaketa.\nNafarroako Justizia Auzitegi Nagusiko Administrazioarekiko Auzien Salaren 2019ko apirilaren 30eko 107/2019 eta 2019ko maiatzaren 6ko 110/2019 epaien bidez ebatzi dira Federación de Asociaciones Culturales Radiotelevisión Adventista España elkarteak eta Logondi Comunicación SL merkataritza sozietateak sustatutako errekurtsoak, Foru Administrazioa kondenatu dutenak irrati-difusio soinudun eta digital bidez ikus-entzunezko zerbitzuak emateko lizentzien lehiaketa publikoaren deialdia egitera.\nHerritarrekiko eta Erakundeekiko Harremanetako kontseilariaren ekainaren 3ko 31/2019 Foru Aginduaren bidez betearazi ziren Nafarroako Justizia Auzitegi Nagusiko Administrazioarekiko Auzien Salaren irrati-difusio soinudun eta digitaleko lizentzien arloko bi epai horiek, eta Komunikazioko eta Erakundeekiko Harremanetako zuzendari nagusiari agindu zitzaion Foru Komunitateari esleitutako irrati digitalaren plangintza osoa jasotzen duen lehiaketa baterako deialdia egiteko.\nIrratiko lizentzia digitalen berezitasunarekin bat etorriz, telebista digitalekoekin gertatzen den bezala, Foru Administrazio honek berak telebistako lizentziak banatzeko lehiaketarako deialdia egin baitu hainbat aldiz azken bi hamarkada hauetan, komeni da epaien betearazpena lizentzia lehiaketako bi espedienteren bidez egitea: espediente batean lizentzia autonomikoak deituko dituen lehiaketa, eta, bestean, tokiko eremuan eskuragarri dauden lizentziak.\nForu agindu honen xedea da planteatutako bi lehiaketetatik lehenaren deialdia onestea, hau da, irrati digitalaren lizentzia autonomikoak emateko deialdia.\nLizentzia horiek emateko aplikatu beharreko arauak honako hauek dira: alde batetik, oinarrizko araudia, hau da, Ikus-entzunezko Komunikazioari buruzko martxoaren 31ko 7/2010 Lege Orokorra; eta, bestetik, lege horren Nafarroako erregelamenduzko garapena, hots, Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretua.\nBi arau horiek ikus-entzunezko lizentziak emateko prozedura ezartzen dute, lehiaketa publiko baten bidez egin beharko dena, baita aurkezten diren eskaintzak baloratzeko baremo batzuk ere. Baremo horiek dagoeneko egituratuta daude foru araudian.\nIrrati digitalerako irrati maiztasunen espektroaren erabilgarritasuna ekainaren 10eko 802/2011 Errege Dekretuan zehazten da. Errege dekretu horrek lurreko irrati difusio soinudun eta digitalaren plan tekniko nazionala aldatzen du, uztailaren 23ko 1287/1999 Errege Dekretuaren bidez onartutakoa. Nafarroan, bi multzo gordetzen dira eta horietako bakoitzean irratiko sei programa eman daitezke aldi berean. Lehen multzoak (FU-NAV sarea) aukera ematen du programak maiztasun bakar batean emateko Foru Komunitate osoan. Bigarren multzoak (MF-NAV sarea) bide ematen du mugatutako lurraldean maiztasun anitzeko emisioa egiteko, eta, horri esker, igorleak lurralde mailako deskonexioak egin ditzake.\nNolanahi ere, MF-NAV sare horren maiztasunen tartearen deskonexio eremua probintzia edota uhartea da, halaxe ezarri baita Plan Tekniko Nazionalaren beraren 1.2 artikuluan:\n“195-216 MHz bitarteko bandan dauden maiztasun multzoak probintziako edo, hala badagokio, uharteko maiztasun bakarreko sareetarako erabiliko dira, batez ere. Horiek elkartuta sortuko dira maiztasun anitzeko sareak, nazionalak zein autonomikoak. Espektroan sobera den tartea, tokiko estaldurarako erabiliko da”.\nOinarrizko plangintzan ere bi eremu horiek aipatzen dira, probintziakoa eta uhartekoa, 3.2.b) artikuluan irrati digitalaren estaldura helburuak zehazten direnean:\n“b) Autonomia erkidego bakoitzean, plan tekniko honen III. eranskinean zehaztu diren maiztasun multzoak, autonomia erkidegoetako frekuentzia anitzen sareetan txertatzen diren probintziako edo, hala badagokio, uharteko maiztasun bakarreko sareetan, lurralde deskonexioak egiteko gaitasuna duten eskualdeko programetarako. Sare horiek III. eranskinean zehaztutako izenarekin identifikatzen dira”.\nHau da, estatuko planean ez da aurreikusi probintzia bakarreko erkidegoetan –Nafarroan, esaterako– aplika daitekeenik deskonexio estaldurako eremurik. Hori dela eta, ikuspuntu teknikotik eta juridikotik, Estatuko Administrazio Orokorrari kontsulta egin zaio, argitu dezan itxurazko kontraesan hori. Nolanahi ere, Nafarroako Justizia Auzitegi Nagusiaren epaiak betearazteko espediente hau izapidetzean, ez da jaso haren erantzunik. Horrenbestez, FU-NAV sarea multzoko sei zerbitzu lizentzietara, Foru Komunitate guztirako frekuentzia bakarrekoetara mugatu behar da irrati digital eta autonomikorako lizentzien lehiaketaren xedea.\nNafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuak ikus-entzunezko komunikazio zerbitzuen arloan eskumena duen departamentuko titularraren esku uzten du ikus-entzunezko komunikazio zerbitzuaren lizentziak emateko lehiaketa publikoaren deialdia egitea. Legegintzaldi honetan (2019-2023), Lehendakaritzako, Berdintasuneko, Funtzio Publikoko eta Barneko Departamentuak du eskumen hori, halaxe ezarri baitu Nafarroako Foru Komunitateko Administrazioaren departamentuen egitura ezartzen duen Nafarroako Foru Komunitateko lehendakariaren abuztuaren 6ko 22/2019 Foru Dekretuak.\nForu Administrazioak zenbait lehiaketa deitu ditu azken urteotan maiztasun modulatuko irrati analogikoaren arloan. Lehiaketa horiek arautzen dituzten oinarrien ildokoak prestatu dira hizpide dugun deialdi honetarako. Foru araudian ezarritako arauei leial zaizkien irizpideak erabili dira, eta balorazio mahai plural eta erabat tekniko bat ezarri da (bost enplegatu publikok osatua), baita emisioak hasteko epe bat ere. Horrela, emititzen hasteko epea betetzen ez bada, lizentzia ezezta daiteke. Modu honetan saihestu nahi da emisio baimenen erabilera espekulatiboa, teknologia hau ez baitago aski ezarria Foru Komunitatean, ezta Espainian ere.\nAitzitik, irrati analogikoaren lizentzien azken lehiaketa dela-eta, azpimarratu behar da ulertzekoa dela lurreko irrati soinudun eta digitalen lizentzien kasuan ez daukala zentzurik balorazio irizpide hau aplikatzea: “eremuan emititzeko irrati lizentzia ez daukaten emisoreen eta kateen sarrera”, irrati digitalaren espektrorik edo eskaintzarik ez dagoelako, eta hura estaltzen hasiko delako Nafarroako Justizia Auzitegi Nagusiaren arestian aipatutako epaiak betetzeko deitutako lehiaketak ebazten direnean.\nLehenago egindako irrati lizentzien lehiaketen aldean, beste aldaketa bat egin da, aplikatzekoa den foru araudiak ezartzen duen bideragarritasun ekonomikoaren irizpidearen gainean. Izan ere, irizpide horrek mailaz maila aplikatzekoa izateari utzi (bideragarritasuna zenbat eta hobeto frogatu, orduan eta puntuazio handiagoa eman) eta onartzeko irizpide bilakatu da: lehiaketara aurkeztutako proposamenek frogatu beharko dute egin dela proposatzen den jardueraren inplikazio ekonomikoen azterketa osoa eta koherentea. Frogatu beharko da, era berean, aurkeztutako negozio planak (edo kudeaketa planak, irabazi asmorik gabeko pertsona juridikoen kasuan) irratiaren bideragarritasuna bermatzen duela lizentzia indarrean dagoen 15 urteetan.\n1. Lehiaketa publiko baterako deia egitea, sei lizentzia emateko Nafarroako Foru Komunitatean irrati-difusio digital eta autonomiko bidez ikus-entzunezko komunikazio zerbitzua emateko.\n2. Deialdia arautuko duten oinarriak onestea. Foru agindu honen eranskinean daude.\n3. Deialdi hau eta oinarriak argitaratzea Nafarroako Aldizkari Ofizialean eta Nafarroako Gobernuaren Interneteko atarian (www.nafarroa.eus).\n4. Foru agindu hau igortzea Komunikazioko eta Erakundeekiko Harremanetako Zuzendaritza Nagusira, Eraldaketa Digitaleko Zuzendaritza Nagusira eta Ekonomia eta Enpresa Ministerioaren Telekomunikazioen eta Informazioaren Teknologien Zuzendaritza Nagusira, behar diren ondorioak izan ditzan.\n5. Administrazio bidea amaitzen ez duen foru agindu honen kontra, gora jotzeko errekurtsoa jar daiteke, Nafarroako Gobernuari zuzendua, Nafarroako Aldizkari Ofizialean argitaratu eta biharamunetik hilabeteko epean.\nIruñean, 2019ko azaroaren 20an.–Lehendakaritzako, Berdintasuneko, Funtzio Publikoko eta Barneko kontseilaria, Javier Remírez Apesteguía.\nSEI LIZENTZIA EMATEKO LEHIAKETA PUBLIKOA ARAUTZEN DUTEN OINARRIAK, AUTONOMIA ERKIDEGOAN LURREKO IRRATI-DIFUSIO SOINUDUN ETA DIGITAL BIDEZ IKUS-ENTZUNEZKO KOMUNIKAZIO ZERBITZUA EMATEKO\nNafarroako Foru Komunitatean sei lizentzia emanen dira, lehiaketa publikoz, autonomia erkidegoan lurreko irrati-difusio soinudun eta digital bidez ikus-entzunezko komunikazio zerbitzuak emateko. Agiri honen xedea da lehiaketa publiko hori arautuko duten baldintzak ezartzea, ekainaren 10eko 802/2011 Errege Dekretuan jasotako plangintzarekin bat etorriz. Errege Dekretu horrek Lurreko Irrati-difusio Soinudun eta Digitalari buruzko Plan Tekniko Nazionala aldatzen du, autonomia erkidegoen frekuentzia bakarreko sareei buruzko uztailaren 23ko 1287/1999 Errege Dekretuaren bidez onetsi zena.\nLehiaketaren xedea sei lizentzia ematea da: lizentzia bat Nafarroarako planifikatu den irrati digital autonomikoko lehen multzoko programa bakoitzeko (11D multzoa, FU-NAV sarea izenekoa, Lurreko Irrati-difusio Soinudun eta Digitalari buruzko Plan Tekniko Nazionaleko terminologia erabilita). Nafarroari baimendutako irrati digital eta autonomikoko multzo horren xehetasun teknikoak oinarri hauen I. eranskinean kontsulta daitezke.\n2. oinarria.–Lizentziaren titularra izateko baldintzak.\nLizentziak lortu ahal izateko, beharrezkoa da Ikus-entzunezko Komunikazioari buruzko martxoaren 31ko 7/2010 Lege Orokorraren 25. artikuluan ezarritako baldintzak betetzea.\nEzin izanen dira lehiaketa honetara aurkeztu Ikus-entzunezko Komunikazioari buruzko martxoaren 31ko 7/2010 Lege Orokorraren 26.1 artikuluak lizentzia baten titular izateko ezarritako eragozpenetakoren bat dutenek (ikus-entzunezkoaren arloko ordena publikoko arrazoiak).\nLizentziak pertsona fisiko zein juridikoek eskura ditzakete, helburu komertzialekin edo irabazi-asmorik gabe.\n3. oinarria.–Irrati eskaintzaren mugak.\nLizitatzaile bakoitzak, beste muga batzuk aplika badaitezke ere, lehiaketara ateratzen diren maiztasunak adina eskabide aurkez ditzake.\nLizitatzaile batek eskaera bat baino gehiago aurkezten badu, guztiek proposamen tekniko berbera izan dezakete, baina bakoitzak bere irrati eskaintza izan beharko du, hau da, edukien programazio guztiz bestelakoak izan behar dituzte oinarrian, bai ekoizpen propioko programek, baita besteek ekoitzitakoek ere, horrelakorik edukiz gero (beste irrati batzuekin emititu ditzaketen kate-emisioak barne).\nEskatzaile batek irrati proiektu berbera duten bi eskaintza edo gehiago aurkezten baditu, erregistratzen den azkena baizik ez zaio onartuko; aurkezten dituen gainerako eskaerak ez dira onartuko.\nEnpresa talde bereko pertsona juridikoek lehiaketa honetarako eskaera bat baino gehiago aurkezten badituzte, joko da, Merkataritza Kodearen 42. artikuluak aipatzen dituen kasuen arabera, eskaera guztiak eskatzaile bakar batenak direla.\nEskaera bat elkarrekin aurkezten duten pertsona fisikoek edo juridikoek ezin izanen dute beste eskaintzarik aurkeztu, ez banaka ezta beste edozein pertsona fisikorekin edo juridikorekin batera ere. Baldintza hori ez betetzeak berekin ekarriko du eskatzaile horrek aurkeztutako eskaera guztiak baztertzea.\n4. oinarria.–Nafarroako hizkuntza ofizialetan egindako programazioa.\nLehiaketa honetan ematen diren lizentziak eskuratzen dituztenek Nafarroako Foru Komunitatean koofizialak diren bi hizkuntzetako batean, edo bietan, eman beharko dute zerbitzua.\n5. oinarria.–Lizentzien iraupena eta aplikatu beharreko araubide juridikoa.\nOinarri hauetan aipatzen diren lizentziak hamabost urterako emanen dira, deusetan galarazi gabe Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuaren 21. artikuluan eta Ikus-entzunezko Komunikazioari buruzko martxoaren 31ko 7/2010 Lege Orokorraren 28. artikuluan aipatzen diren berritzeak.\nLehiaketaren xede diren lizentziei aplikatu beharreko araubide juridikoa honako hau da: Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretua eta Ikus-entzunezko Komunikazioari buruzko martxoaren 31ko 7/2010 Lege Orokorra.\n6. oinarria.–Organo eskuduna.\nEskaerak tramitatzea Komunikazioko eta Erakundeekiko Harremanetako Zuzendaritza Nagusian ikus-entzunezko arloan eskumenak dituen unitateari dagokio.\nLehiaketa ebaztea Lehendakaritzako, Berdintasuneko, Funtzio Publikoko eta Barneko kontseilariari dagokio.\n7. oinarria.–Zerbitzua emateko baldintzak.\n7.1. Lizentzien adjudikaziodunak ikus-entzunezko komunikazio zerbitzuen eta telekomunikazioen arloan indarra duen araudia betetzera behartuta daude. Edonola ere, eskaeretan beren gain hartzen dituzten konpromisoak bete beharko dituzte, baita betebehar eta baldintza hauek ere:\na) Lizentziaren xede den zerbitzua zuzenean ematea, horren gaineko negozio juridikoak egiteko aukera galarazi gabe, Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuaren 22. artikuluan eta Ikus-entzunezko Komunikazioari buruzko martxoaren 31ko 7/2010 Lege Orokorraren 29. artikuluan xedatutakoari jarraikiz.\nb) Lizentziaren ezaugarri teknikoak errespetatzea, kokapenari, potentziari, maiztasunari eta zerbitzua emateko araubidearekin zerikusia duen indarreko araudian ezarritako beste edozein betekizun teknikori dagokienez.\nc) Proposatutakoaren araberako irrati emanaldiak hamabi hilabeteko epean abiaraztea, lehiaketa hau ebatzi eta hurrengo egunetik aurrera zenbatuta. Horrela egiten ez badu, lizentziaren titularrari egotzi ezin zaizkion arrazoi objektiboengatik, sei hilabetetik gorakoa izanen ez den luzapen bakarra eska diezaioke hamabi hilabeteko epe horren barnean Lehendakaritzako, Berdintasuneko, Funtzio Publikoko eta Barneko Departamentuari emanaldiak abiarazteko.\nd) Zerbitzua etengabe emanen dela ziurtatzea, lizitatzaileak eskaintzan bere gain hartzen dituen eta lizentzia emateko oinarritzat hartzen diren konpromiso eta baldintzekin bat. Zerbitzua ezin izanen da eten, ezinbesteko kasuetan izan ezik, irrati-difusio soinudunaren arloko organo eskudunak baimenik ematen ez badu.\ne) Nafarroako Gobernuak edo zehazten diren beste agintari batzuek, interes publikoko arrazoiengatik, edozein unetan eta larrialdietan bidalitako adierazpen, ohar edo abisu ofizialak doan zabaltzea, jatorria aipatuta.\nf) Egiaztapenak eta ikuskapenak egiteko erraztasunak ematea, lizentziaren baldintzak betetzen direla egiaztatzearren, eta informazioa emateko eta emititutako programak artxibatzeko betebeharrak betetzea, Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuaren 34.2 artikuluan ezarritakoari jarraikiz.\ng) Ikus-entzunezko komunikazio zerbitzuen arloan eskumena duen organoari jakinaraztea irratiko zuzendariaren izendapena, baita ordezkoarena ere, zuzendaria kanpoan edo eri denean edo lanpostua hutsik dagoenean.\nh) Legez ezartzen diren kanonak eta tasak behar den epean eta moduan ordaintzea.\ni) Nafarroako ikus-entzunezko komunikazio zerbitzuak ematen dituztenen Erregistroari dagokionez ezarrita dauden betebeharrak betetzea. Betebehar horiek Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuaren 29. artikuluan ezarrita daude.\nZerbitzua emateko funtsezko baldintza gisa hartzen dira oinarri honen a, b, c, d eta f letretan ageri direnak.\n7.2. Lizentziaren titular bakoitzari aplika dakizkiokeen funtsezko baldintzak eta, bereziki, lizitatzaileak eskaeran bere gain hartzen dituen eta lizentzia emateko oinarri hartzen diren konpromisoak betetzen ez badira, lizentzia baliogabetu eginen da, deusetan galarazi gabe aplikatu beharreko oinarrizko araudia oinarri hartuta ezar daitezkeen administrazio zehapenak.\n8. oinarria.–Adjudikatzeko modua.\nAgiri honetan aipatzen diren lizentziak lehiaketa publikoaren bidez emanen dira, Nafarroako Foru Komunitateko ikus-entzunezko komunikazio zerbitzuei buruzko urtarrilaren 25eko 5/2012 Foru Dekretuarekin bat etorriz.\n9. oinarria.–Eskaerak eta dokumentazioa aurkeztea.\nEskaerak eta dokumentazio osagarria hurrengo apartatuetan adierazitako moduan, lekuan eta epean aurkeztu beharko dira. Eskaera aurkezteak berekin dakar adjudikazio-hartzaileak agiri honetako klausulak baldintzarik gabe onartzea.\nEskaera bakoitza gutun azal handi batean aurkeztuko da. Gutun azal horren kanpoaldean “Irrati digital autonomikoaren lizentzia eskaera” idatziko da. Interesdunak sinatu beharko du, edo behar bezala ahaldundutako legezko ordezkari batek, eta barnean beste bi gutun azal izanen ditu:\n1. Lehenengoak “DOKUMENTAZIO ADMINISTRATIBOA” izena hartuko du, eta 12. oinarrian zerrendatutako agiri guztiak bilduko ditu.\n2. Bigarrenak “DOKUMENTAZIO TEKNIKOA: IRRATI PROIEKTUA” izena hartuko du, eta 13. oinarrian zerrendatutako agiri guztiak bilduko ditu.\n–Aurkezteko epea eta lekua:\nEskaerak aurkezteko epea bi hilabetekoa izanen da, deialdia Nafarroako Aldizkari Ofizialean argitaratu eta biharamunetik hasita.\nEskaeretan, eskatzailearen gaitutako helbide elektronikoa adieraziko da, horixe izanen baita lehiaketari buruzko jakinarazpen guztiak egiteko bide bakarra.\nEskaerak Nafarroako Gobernuaren erregistro bulegoetan aurkeztuko dira, paperean (https://www.navarra.es/home_eu/Servicios/AtencionCiudadana/Oficinas.htm).\nAurkezteko administrazio prozeduraren araudian ezarritako beste edozein bulego edo baliabide aukeratzen bada, Nafarroako Gobernuari horren berri eman beharko zaio, aipatutako aurkezpen epean, comunicacion@navarra.es helbidera mezu elektroniko bat bidalita eta dagokion egiaztagiria erantsita. Jakinarazpen hori egin arren, Nafarroako Gobernuak ez badu eskaera jasotzen aurkezteko epea bukatu eta hamar egun balioduneko epean, eskaera ez da onartuko.\n10. oinarria.–Bideragarritasun ekonomikoa.\nIrabazi-asmorik gabeko erakundeek proiektuaren memoria ekonomikoa aurkeztu beharko dute, Ikus-entzunezko Komunikazioari buruzko martxoaren 31ko 7/2010 Lege Orokorraren 32.6 artikuluan aurreikusitako moduan eta mugekin.\nHelburu komertzialak dituzten pertsona fisikoek eta juridikoek memoria ekonomikoa aurkeztuko dute. Hor, oro har, irratiaren kudeaketa eredua, bideragarritasun ekonomikoa eta proposatutako zerbitzua abian jarri eta emateko beharrezkoak diren giza baliabideak eta baliabide materialak deskribatuko dira.\nIkuspegi orokorraz gain, lizitatzaile komertzialak jarraian aipatzen diren alderdiak zehaztu beharko ditu:\n–Proiektuaren bideragarritasun ekonomiko-finantzarioa eta negozio plana: lizitatzailearen deskribapena aurkeztuko da, eta bere baliabide ekonomikoak (funts propioak, finantzatzeko ahalmena...) eta zerbitzua ustiatzeko esleitutako bitartekoak ere bai. Halaber, bere irrati eskaintzarekin bat datorren negozio plana erantsi beharko da, arrazoitua, proiektua abian jartzeko eta irauteko zentzuz behar diren kudeaketako eta finantzaketako tresnak zehaztuz. Horrez gain, aurrekontuak aurkeztuko dira, diru sarrerak eta gastuak (hasierako inbertsioak barne) eta irratiaren lehenengo bi funtzionamendu urteetarako diruzaintza-fluxuak zehaztuta.\nDokumentazioa Kontabilitateko Plan Orokorraren eredu ofizialaren arabera aurkeztuko da, edo ETEen Kontabilitateko Plan Orokorraren ereduaren arabera, irrati lizentzia kudeatzen duen enpresaren edo erakundearen tamainaren arabera.\n–Antolaketa eredua eta giza baliabideak: zerbitzua emateko giza baliabideen eta antolaketa baliabideen plana, eskumen arloak, eredu operatiboa eta kudeaketan eraginkortasuna bideratzeko funtsezko oinarriak deskribatuko dira. Irratiko langileen lanbide profilak berariaz aurkeztu beharko dira.\nBalorazio mahaiak eskaintza onar dezan, haren dokumentazio ekonomikoak jaso beharko du zer inbertsio eta zer gastu egin behar diren lizentzia behar bezala ustiatzeko, aurkeztutako eskaintzarekin bat; eta, bermatu beharko du finantzazioa nahikoa eta iraunkorra dela, irratia ekonomikoki bideragarria izan dadin lizentziak dirauen bitartean. Gainerako eskaintzak ez dira onartuko eta ez dira baloratuko lehiaketa honen hurrengo oinarriaren arabera.\nHalaber, ez dira onartuko merkatuko prezioetatik beherako gastu zenbatespenak aurkezten dituzten memoria ekonomikoak, ez eta beren langileen baldintza ekonomikoak bermatzen ez dituztenak ere, kasuan kasuko sektore eta kategoria profesionaletan aplikatu beharreko lan hitzarmenen arabera.\nHalaber, ez dira onartuko merkatuaren gainetiko sarrera zifrak dituzten memoria ekonomikoak.\n11. oinarria.–Balorazio irizpideak.\nFU-NAV sareko irrati lizentzia lortzeko izangaien proposamenak lau puntuazio atal aintzat harturik baloratuko dira, eta 80 puntu eskuratuko dituzte gehienez:\n–Irrati eskaintza (emisioaren eta programazioaren ezaugarriak), 45 puntu gehienez ere.\n–Euskarazko programazioa ematea, 15 puntu gehienez ere.\n–Proiektuaren ezaugarri teknikoak, 10 puntu gehienez ere.\n–Lizentzia ez eskualdatzeko konpromisoa, legeak ezarritakoa baino epe luzeagoan, 10 puntu gehienez ere.\nIrrati eskaintzaren atalean 25 puntu gainditzen ez dituzten proposamenak ez dira gainerako irizpideen arabera baloratuko, eta haiekin ezin izanen da adjudikazio proposamenik egin.\n11.1. Irrati eskaintza. 45 puntu gehienez ere.\n–Nafarroari buruzko ekoizpen propioa (30 puntu gehienez ere):\n15 puntu jasoko dituzte astean era honetako programak 20 orduz edo gehiagoz ematen dituzten eskaintzek: irratiaren proiektuan zehaztutako baliabide materialez eta giza baliabideez egindako programak eta Foru Komunitatearen errealitate soziala, ekonomikoa, kulturala, politikoa edo kirol arlokoa, besteak beste, islatzea eta sustatzea helburu nagusi dutenak. Hori baino ekoizpen propio txikiagoa duten proposamenak hiruko erregelaren bidez barematuko dira.\nAsteko programazio orduen kopuruaren arabera jasotako puntuazioaz gain, beste 15 puntu emanen zaizkie, gehienez ere, eskaintzei, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak entzuleentzat duen interesa; asteko egun bakoitzerako gordetako emanaldien ordutegiak; eta edukiak ekoizteko erabilitako baliabideak.\n–Gainerako irrati programazioa (15 puntu gehienez ere):\n5 punturekin baloratuko dira egunean gutxienez 18 orduko programazio jarraitua, errepikapenik gabea, bermatzen duten eskaintzak, bai programazio propioaren bidez (Nafarroari buruzko edukiarekin ekoitzitakoaz bestelakoa), bai beste irrati edo irrati kate batzuekin akordio edo elkartzeen bidez. Eskaintza txikiagoa duten proposamenak hiruko erregelaren bidez barematuko dira.\nEguneko programazio orduen kopuruaren arabera jasotako puntuazioaz gain, gehienez ere beste 5 puntu emanen zaizkie, besteek Nafarroari buruz egindako programazioarengatik, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak entzuleentzat duen interesa, eta asteko egun bakoitzerako gordetako emanaldien ordutegiak.\nGehienez ere beste 5 puntu emanen zaizkie, Nafarroarekin zerikusirik ez duen programazioarengatik, alderdi hauen arabera: aurkeztutako formatuen kalitatea eta aniztasuna (bai informatiboena bai bestelakoena); eskainitako programazioak entzuleentzat duen interesa, eta asteko egun bakoitzerako gordetako emanaldien ordutegiak.\n11.2. Euskarazko emanaldiak. 15 puntu gehienez ere.\nProgramazio propio osoaren % 15 edo gehiago euskarazko emanaldiekin betetzea aurreikusten duten proposamenak aurkezten dituzten eskatzaileei 15 puntu emanen zaizkie. Eskaintza txikiagoa duten proposamenak hiruko erregelaren bidez barematuko dira.\n11.3. Proiektuaren ezaugarri teknikoak. 10 puntu gehienez ere.\n–5 puntuz baloratuko dira ekoizpen estudioak Nafarroako edozein udalerritan kokatzeko konpromisoa aurkezten duten irrati proiektuak.\n–Gehienez ere 3 puntuz baloratuko dira proposatzen den ekoizpen estudioaren kalitatea, espazio kopurua, baliabide mugikorrak, zehaztasuna eta egokitzapen teknologikoa.\n–Gehienez ere 2 puntuz baloratuko dira irrati seinalea garraiatzeko eta zabaltzeko proposatzen den kalitatea, zehaztapena eta egokitzapen teknologikoa, ekipamendu propioarekin edo kanporatzearen bidez egiten diren lanak edozein direla ere. Puntuazio horrekin baloratuko dira, era berean, lizitatzaileak ingurumen inpaktua eta irrati maiztasunen inpaktua murrizteko proposatzen dituen neurriak, hala kokapena eta telekomunikazio azpiegiturak (etxola, dorrea eta erradiazio sistema) partekatuta erabiltzeko konpromisoa nola baliabideen arrazionalizazioa (adibidez, energia berriztagarrien erabilera, hondakinak kudeatzeko plana eta abar).\n11.4. Lizentzia ez eskualdatzeko edo ez alokatzeko konpromisoak. 10 puntu gehienez ere.\nProposamenek 10 puntu jasoko dituzte, baldin eta ematen zaien lizentziarekin, eta lizentzia hori indarrean den 15 urteetan, negozio juridikorik (eskualdaketa edo alokairua) ez egiteko konpromisoak aurkezten badituzte, idatziz. 13 urtetik beherako konpromisoak (Ikus-entzunezko Komunikazioari buruzko martxoaren 31ko 7/2010 Lege Orokorraren 29.2 artikuluak ezartzen duen hasierako bi urteko epea kenduta) hiruko erregelaren bidez puntuatuko dira.\n12. oinarria.–Aurkeztu beharreko dokumentazio administratiboa.\nEskaera bakoitzeko, lizitatzaileek “Dokumentazio administratiboa” izeneko gutun azala aurkeztu behar dute, barnean honako dokumentu hauek guztiak eta horien aurkibidea izanen dituena:\n1. Lizitatzailearen nortasun juridikoa frogatzen duten agiriak eta, hala badagokio, ordezkaritza frogatzen dutenak:\na) Pertsona fisikoak badira, Nortasun Agiri Nazionalaren kopia, edo, atzerritarrak badira, pasaportea edo nortasuna egiaztatzen duen beste edozein dokumentu ofizial.\nb) Europako Esparru Ekonomikoko kide ez diren estatuetako nazionalitatea duten pertsona fisikoek Espainiak dagokion estatuan duen Misio Diplomatiko Iraunkorraren txosten bat aurkeztu beharko dute, frogatzen duena jatorrizko estatuak onartzen duela Espainiako herritarrek ikus-entzunezko komunikazio zerbitzuak ematea.\nc) Pertsona juridikoek eraketa eskritura aurkeztu beharko dute, eta, hala badagokio, aldaketarena, Merkataritza Erregistroan inskribatua, baldin aplikatu beharreko merkataritza arloko legediaren arabera baldintza hori eska badaiteke. Ezin badaiteke eskatu, eraketaren edo sortzearen agiria edo estatutuak aurkeztu beharko dituzte, non egoitza soziala eta jardueraren gaineko arauak azalduko baitira, nahitaezko erregistro ofizialean inskribaturik, hala badagokio.\nd) Europar Batasuneko estatu kideetako edo Europako Esparru Ekonomikoari buruzko Akordioa sinatu duten estatuetako pertsona juridiko ez-espainiarrek ziurtagiri bat aurkeztu beharko dute behar den erregistroan inskribatuta daudela frogatzeko (zer estatutan kokatuta dauden, horko legediak ezartzen duen hartan) edo, bestela, inskripzio hori nahitaezkoa ez bada, jarduteko duten gaitasunari buruzko erantzukizunpeko adierazpen bat.\ne) Aurreko apartatuan sartzen ez diren estatuetako pertsona juridiko atzerritarrek jarduteko gaitasuna frogatzen duen txosten bat aurkeztu beharko dute, dagokion estatuan Espainiak duen ordezkaritza diplomatikoak emana. Halaber, jatorrizko estatuak Espainiako herritarrei ikus-entzunezko komunikazio zerbitzuak ematea onartzen diela frogatzen duen txostena aurkeztu beharko dute, Espainiako kasuan kasuko ordezkaritza diplomatikoak emana.\nf) Eskatzaileak ordezkari baten bitartez jarduten badu, ordezkaritza egiaztatzen duen notario ahalordea eta ordezkariaren nortasuna frogatzen duen dokumentua aurkeztu beharko dira.\ng) Bi pertsona fisiko edo juridikok edo gehiagok baterako eskaera aurkezten badute, bakoitzak bere nortasuna eta gaitasuna frogatu beharko ditu, eta sinatzen duten pertsonen edo enpresen izena eta inguruabarrak eta bakoitzaren partaidetza adierazi beharko dituzte, baita Administrazioaren aurrean horien guztien ordezkaritza osoa izanen duen pertsonaren edo entitatearen izendapena ere.\n2. Gainera, pertsona juridikoek, III. eranskin gisa agertzen den ereduarekin bat, kasuan kasuko gobernu organoak kapital sozialaren osaerari eta egiturari buruz egindako ziurtagiria aurkeztu beharko dute. Kapital sozialean Europako Esparru Ekonomikoko kide ez diren herrialdeetako pertsona fisiko edo juridikoen partaidetza badago, Espainiak dagokion estatuan duen Misio Diplomatiko Iraunkorraren txosten bat aurkeztu beharko da ziurtagiri horrekin batera, frogatzen duena jatorrizko estatuak onartzen duela herritar espainiarrek partaidetza izatea ikus-entzunezko komunikazio zerbitzuak emateko xedea duten pertsona juridikoetan.\n3. Erantzukizunpeko adierazpena, adierazteko ez diotela eragiten Ikus-entzunezko Komunikazioari buruzko martxoaren 31ko 7/2010 Lege Orokorraren 26. artikuluan jasotako mugapenek, ikus-entzunezkoen arloko ordena publikoko arrazoiengatik ezarritakoek, espresuki aipatuta zerga betebeharrak eta Gizarte Segurantzarekikoak egunean dituela indarra duten xedapenek ezarri bezala. Adierazpena IV. eranskineko ereduarekin bat etorriko da.\n4. Erantzukizunpeko adierazpena, adierazteko ez duela Ikus-entzunezko Komunikazioari buruzko martxoaren 31ko 7/2010 Lege Orokorraren 37. artikuluan irratiaren ikus-entzunezko merkatuaren pluralismoa kontuan hartuta ezarritako debekurik. Adierazpena V. eranskineko ereduarekin bat etorriko da.\n13. oinarria.–Aurkeztu beharreko dokumentazio teknikoa.\nIrrati proiektuak aurkibide bat izanen du, agiriaren egitura eta edukiak jasoko dituena, baita hasierako aurkezpen bat ere, mila hitz baino gehiago izanen ez dituena. Dokumentazio teknikoak testu bakarra izanen du, 100.000 hitz baino gehiago izanen ez dituena. Eranskinek 20 orrialde izanen dituzte, gehienez ere, eta A4 tamainan inprimatzeko modukoak izanen dira.\nIrrati proiektuak honako datu eta informazio hauek jaso beharko ditu, gutxienez ere:\n13.1. Irrati eskaintza.\nLizitatzaileak proposatzen duen irrati eskaintzaren helburuak eta oinarriak eta ezarri nahi duen formula mota deskribatuko ditu orokorrean, eta adieraziko du zer eratako formula ezarri asmo duen: orotarikoa, tematikoa (gaia zehaztuta) edo mistoa. Halaber, irrati eskaintzan zer komunikazio hizkuntza erabiliko duen jakinaraziko du (bat baino gehiago izan daitezke).\nEmankizunen ereduzko zerrenda bat erantsiko da, asteko zazpi egunetako hogeita lau orduetan emanen diren programak adierazita (ordu tarteren batean ezer emateko asmorik ez bada, “emanaldirik gabe” jarriko da taulan). Programa bakoitzaren funtsa, landuko dituen edukiak, esleitzen ahal zaion genero mota, ordu iraupena eta komunikazio hizkuntza deskribatuko dira. Berremanaldirik bada, hori ere adieraziko da.\nAurreko paragrafoetan eskatzen den ikuspegi orokorraz gain, lizitatzaileak jarraian adierazten diren alderdiak zehaztu beharko ditu (programazioaren kuantifikazioetan ez dira sartuko berremanaldiak edo irrati edukia ekoizteko eta sortzeko lanik ez dakarten musika emanaldi hutsak edo beste mota batekoak):\n–Ekoizpen propioko programak: ekoizpen propioko programek, hots, aurkezten den proiektuan aurreikusitako giza baliabide eta baliabide material propioekin prestatutakoek, astean zenbat emanaldi-ordu izanen dituzten zehaztuko da. Ekoizpen propioko programak era honetakoak izan daitezke:\nNafarroari buruzko programak: zehaztuko da zenbat ordu hartuko dituzten, astean, foru erkidegoari buruzko programek, informazioaren arlokoak direnek eta ez direnek.\nEkoizpen propioko beste programa batzuk: horrelakorik bada, informazioaren arlokoak diren programek eta ez direnek astean zenbat ordu hartuko duten zehaztuko da.\n–Beste batzuek ekoitzitako programak: zehaztuko da astean zenbat orduz emanen diren beste batzuek ekoitzitako programak, eta adieraziko dira egileak zein diren, aurreikusitako kontratazio edo elkarketa formula zein den eta programak Nafarroari buruzkoak edo orokorrak diren.\n13.2. Euskarazko emanaldiak.\nAdieraziko da ekoizpen propioko euskarazko saioen orduen kopurua, eta emandako ekoizpen propioko saio guztien artean saio horiek duten ehunekoa.\n13.3. Proiektuaren ezaugarri teknikoak.\nLizitatzaileak honako hauek deskribatuko ditu orokorrean: irrati edukiak ekoizteko eta emateko jarriko dituen estudioak; eta irrati seinalea hedatzeko erabiliko duen azpiegitura –propioa zein azpikontratatua–.\nLizitatzaileak honako alderdi hauek zehaztuko ditu:\n–Ekoizpen estudioak: proposatzen den kokapena eta estudioen planoak aurkeztuko dira, eta adieraziko da lizitatzaileak lokala eskura duen edo adjudikazioari lotuta dagoen. Horrez gain, estudio horietan erabiliko diren sistemak eta ekipoak deskribatuko dira, estudioetako eremuak eta eremu bakoitzeko ekipamendua zehaztuta, baita, hala dagokionean, unitate edo baliabide mugikorren kopurua eta horien konfigurazioa ere.\n–Garraio eta hedapen sarea: estudioaren eta zentro igorlearen artean zer lotura dagoen zehaztuko da (erabilitako teknologia, ustiapen araubidea...); zentro igorlearentzat proposatutako kokalekua, memoria, ekipamendua eta jabetza; hedapen horretarako aurreikusitako estaldura (aurreikusten den estalduraren mapa erantsiko da, eta hartan adieraziko da zer simulazio parametro erabili diren, zer herritara iristen den eta zerbitzuaren emakidaren xede den eremu guztitik zer lurralde estaltzen den); irratiaren ezarpenean ingurumen inpaktua eta irrati maiztasunena minimizatzeko eta baliabideak arrazionalizatzeko hartutako neurriak, bereziki energia berriztagarrien erabilerari, kokalekuen erabilera partekatuari eta abarri dagokienez. Hirugarrenen mende dauden neurrien kasuan, adibidez, hedapena telekomunikazio-operadore batekin kontratatuz gero, kanporatu nahi diren zerbitzu horien eskaintzaileak bermatu beharko ditu ingurumen konpromiso horiek.\n13.4. Lizentzia ez eskualdatzeko eta ez alokatzeko konpromisoak.\nLizitatzaileek zilegi izanen dute lizentzia ez eskualdatzeko eta ez alokatzeko konpromisoa aurkeztea, Ikus-entzunezko Komunikazioari buruzko martxoaren 31ko 7/2010 Lege Orokorraren 29.2 artikuluak ezartzen duen bi urteko eperako baino gehiagorako, gehienez ere hamahiru urte bitarte, lizentziaren hasierako iraupenaren denbora osoa betetzeko (VI. eranskina).\n14. oinarria.–Balorazio mahaia.\nBalorazio mahaia honako kide hauek osatuko dute:\nKomunikazio Zerbitzua-Gobernuaren Eledunaren Bulegoko zuzendaria, edo, horren ordez, Nafarroako Gobernuko Proiekzio Instituzionalaren Zerbitzuko zuzendaria.\nKomunikazioko eta Erakundeekiko Harremanetako Zuzendaritza Nagusian ikus-entzunezkoen arloan eskumena duen unitateko burua, edo, horren ordez, Zuzendaritza Nagusi horretako Prentsa Bulegoaren Ataleko burua.\nEdurne Izkue Mendi, Eraldaketa Digitaleko Zuzendaritza Nagusiko telekomunikazioetako ingeniaria, edo, horren ordez, zuzendaritza nagusi horretako Telekomunikazio Sistemen Ataleko burua.\nEkonomia eta Ogasun Departamentuak Lehendakaritzako, Berdintasuneko, Funtzio Publikoko eta Barneko Departamentuan duen kontu-hartzaile delegatua, edo, horren ordez, Lehendakaritzako, Berdintasuneko, Funtzio Publikoko eta Barneko Departamentuan kontu-hartzailearen ordezkoa dena.\nPedro Jesús Loitegui Irurzun, Lehendakaritzako, Berdintasuneko, Funtzio Publikoko eta Barneko Departamentuko Idazkaritza Tekniko Nagusiko APT juridikoa, edo, horren ordez, Lehendakaritzako, Berdintasuneko, Funtzio Publikoko eta Barneko Departamentuko Idazkaritza Tekniko Nagusiko Araubide Juridikoaren Ataleko burua.\n15. oinarria.–Proposamenak aztertzea.\n15.1. Dokumentazio administratiboa irekitzea.\nProposamenak aurkezteko ezarritako epea bukatu eta hurrengo 15 egun balioduneko epearen barnean, balorazio mahaia eratuko da, eta, ateak itxita, honako hau aztertuko du, lehenik: 9. oinarrian eskatzen den dokumentazio administratiboa daukan 1 zenbakiko gutun azalean bildutako dokumentazioa.\nMahaiak ikusten baldin badu zuzen daitekeen akatsik edo hutsunerik dagoela aurkeztutako dokumentuetan, edo lizitatzaileak zerbait argitzea edo dokumentazio gehigarria aurkeztea beharrezkoa dela iruditzen bazaio, interesdunei jakinaraziko die, eta gehienez ere bost egun balioduneko epea emanen die akatsa zuzentzeko; hori egiten ez badute baztertuko dituztela ohartaraziko zaie berariaz.\nEzarritako epea bukatzen denean, balorazio mahaia berriro bilduko da, jasotako zuzenketak ikusi ondoren, lizitatzaileen behin betiko onarpenari buruzko erabakia hartzeko.\n15.2. Dokumentazio teknikoa irekitzea.\nDokumentazio administratiboa aztertuta eta onartutako proposamenen zerrenda ezarri ondoren, jendaurreko ekitaldia eginen da balorazio mahaiak ezarriko duen tokian, egunean eta orduan. Hor, lizitatzaileak onartzeari eta baztertzeari buruzko emaitza adieraziko da, eta baztertu diren proposamenak eta horiek baztertzeko arrazoiak aipatuko dira. Jarraian, egiaztatuko da onartutako eskatzaileek eskaerarekin batera erantsi dutela 9. oinarrian eskatutako dokumentazioa biltzen duen 2 zenbakiko gutun azala, eskaintzak egin direla egiaztatzeko baino ez.\nEkitaldi publiko hori egin baino 72 ordu lehenago iragarriko da, gutxienez ere, Nafarroako Gobernuaren Interneteko atarian (www.nafarroa.eus) –lehiaketaren izapide fitxan– eta Nafarroako Gobernuko Erregistro Orokorreko iragarki taulan.\n16. oinarria.–Eskaintzak baloratzeko prozedura eta adjudikazio proposamena.\nEkitaldi publikoa bukatu ondoren, aurkeztu diren proposamen teknikoak ebaluatuko ditu balorazio mahaiak, ateak itxita. Balorazio mahaiak eskatzaileei eska diezaieke aurkeztutako edukiari buruz egoki iruditzen zaizkion azalpenak eman ditzatela, eta eskatzaileek bost egun balioduneko epea izanen dute azalpen horiek emateko.\nBalorazio irizpide jakin bati buruz proposamen edo informaziorik batere ez duten eskaerei 0 puntu emanen zaie irizpide horretan.\nEskaintzak irizpide bakoitzaren arabera puntuatu ondoren, balorazio mahaiak zehaztuko du zenbat puntu lortu dituen guztira eskaintza bakoitzak, eta sei lizentziak puntuazio ordenaren arabera ematea proposatuko du.\nAurkeztutako proposamenen artean berdinketarik badago, irrati eskaintzaren atalean puntuaziorik onena lortu duenaren alde eginen da adjudikazio proposamena. Berdinketak irauten badu, proiektuaren ezaugarri teknikoen atalean punturik gehien atera duenaren alde eginen da. Azkenik, irizpide horiek aplikatuta ere berdinketa hausten ez bada, zozketa eginen da jendaurreko ekitaldi batean.\nBalorazio mahaiaren proposamenak ez du inolako eskubiderik sortuko proposatutako adjudikaziodunen alde.\nLizentzia horietarako eskaerarik aurkezten ez baldin bada edo aurkeztutakoek ez baldin badute lortu oinarri hauetan ezarritako gutxieneko puntuazioa, lehiaketa bete gabe gelditu dela deklaratzea proposatuko du balorazio mahaiak.\nSei lizentzia eman behar badira ere, gerta daiteke horiek baino gutxiago izatea gutxieneko puntuazioa gainditu duten eskaerak. Horrelakoetan, lizentziak eman gabe utziko dira (bat edo batzuk izan daitezke).\n17. oinarria.–Agiriak aurkeztea.\nBalorazio mahaiak hamabost egun balioduneko epean, lizentzia emateko proposamena jakinarazten duen ofizioa jaso eta biharamunetik aurrera, honako dokumentazio hau aurkezteko eskatuko die lizentziak emateko proposamen horretan aipatzen diren pertsona fisikoei edo juridikoei:\n1. Kasuan kasuko ogasunek (Nafarroako Foru Ogasuna eta/edo Estatuko Ogasuna eta/edo Foru Ogasunak) eta Gizarte Segurantzako Diruzaintza Orokorrak emandako ziurtagiriak, lizitatzaileak zerga betebeharrak eta Gizarte Segurantzarekikoak egunean dituela egiaztatzeko, hurrenez hurren.\nLizitatzailea ez bada ageri subjektu pasibo gisa inolako zerga kontzepturengatik Nafarroako Foru Komunitatean, Nafarroako Foru Ogasuneko ziurtagiri baten bidez frogatuko da egoera hori.\nZiurtagiriak proposamenak aurkezteko epea bete baino sei hilabete lehenago emanak izanen dira beranduenez, Nafarroako Foru Ogasunarena izan ezik, kasu horretan hiru hilabete lehenagokoa edo zaharragoa izanen baita.\nEgoitza fiskala Espainian ez duten lizitatzaile atzerritarrek, Europar Batasuneko estatu kideetakoak izan ala ez, jatorriko herrialdeko agintaritza eskudunak emandako ziurtagiria aurkeztu beharko dute, frogatzeko egunean dituztela zerga betebeharrak eta gizarte aurreikuspeneko sistematik ondorioztatzen direnak.\n2. Ekonomia jardueren gaineko zergan, lehiaketa honen xedeari dagokion kategorian, alta emanda dagoela frogatzen duen agiria; edo zerga horretatik salbuetsita dagoela frogatzen duen agiria.\nAurreko paragrafoan xedatutakoa ezertan galarazi gabe, oinarri honetan emandako epea bukatutakoan interesdunek aurkeztu ez badute eskatutako dokumentazioa, edo, dokumentazio hori aztertuta, ikusten bada proposatutako eskatzaileak ez dituela betetzen lizentziaren titularra izateko baldintzak, edo proposatutako lizitatzaileak uko egiten badio proposatutako adjudikazioari, beste proposamen bat egin daiteke hurrengo eskatzailearen alde, eskaerak sailkatu diren hurrenkerari jarraikiz, baldin eta hori posible bada eta hautatua ados badago. Kasu horretan, hautatuari hamabost eguneko epea emanen zaio oinarri honetako 1. eta 2. apartatuetan aipatzen diren dokumentuak aurkezteko.\n18. oinarria.–Lizentziak ematea.\nKomunikazioko eta Erakundeekiko Harremanetako zuzendari nagusiak tramitatuko du lizentziak adjudikatzeko espedientea; espedientea bat etorriko da balorazio mahaiak egiten duen proposamenarekin, eta proposamenean aipatzen diren pertsona fisikoek edo juridikoek aurkeztutako dokumentazioa jasoko du. Lehendakaritzako, Berdintasuneko, Funtzio Publikoko eta Barneko kontseilariari igorriko dio, eta horrek lehiaketa ebaztea erabakiko du proposamen horretan oinarrituta.\nLehiaketa bukatutzat ematen duen ebazpenean, berariaz azalduko da zein eskatzaileri eman zaien lizentzia, eta, horrekin batera, jakinaraziko da gainerako eskaerak ezetsi egin direla. Gainera, lizentzien adjudikaziodunei dagokienez, emanaldien lurralde mailako estaldura eremua eta funtsezko baldintzak zehaztuko dira.\nLehiaketa ebazteko erabakia Nafarroako Aldizkari Ofizialean argitaratuko da, eta lizitatzaileei banan-banan jakinaraziko zaie.\nLehiaketa sei hilabeteko epean ebatziko da, eskaerak aurkezteko epea bukatzen den egunetik zenbatzen hasita. Epe hori bukatzean berariazko ebazpenik eman eta argitaratu ez bada, eskaera ukatu zaiela ondorioztatu beharko dute interesdunek.\n19. oinarria.–Administrazio dokumentu batean formalizatzea.\nLizentzia, eman ondoren, administrazio dokumentu batean formalizatuko da. Dokumentu horretan lizitatzaileak eskaeran bere gain hartutako konpromisoak bilduko dira, eta nahitaez bete beharko ditu.\nNafarroako Foru Komunitateko irrati digital autonomikorako maiztasunen multzoa, maiztasun bakarrekoa\nMHz MAIZTASUN MULTZOAREN MUGA\nAutonomia erkidegoko lurreko irrati-difusio soinudun eta digitalaren lizentzia eskaeraren eredua.\nGobernu organoak kapital sozialaren osaerari eta egiturari buruz eman behar duen ziurtagiriaren eredua.\nErantzukizunpeko adierazpena, adierazteko ez diotela eragiten Ikus-entzunezko Komunikazioari buruzko martxoaren 31ko 7/2010 Lege Orokorraren 26. artikuluan jasotako mugapenek, ikus-entzunezkoen arloko ordena publikoko arrazoiengatik ezarritakoek.\nErantzukizunpeko adierazpena, adierazteko ez duela Ikus-entzunezko Komunikazioari buruzko martxoaren 31ko 7/2010 Lege Orokorraren 37. artikuluan irratiaren ikus-entzunezko merkatuaren pluralismoa kontuan hartuta ezarritako debekurik.\nErantzukizunpeko adierazpena, lizentzia ez eskualdatzeko eta ez alokatzeko konpromisoa jasotzen duena, Ikus-entzunezko Komunikazioari buruzko martxoaren 31ko 7/2010 Lege Orokorraren 29.2 artikuluak ezartzen duen bi urteko eperako baino gehiagorako, gehienez ere hamahiru urte bitarte, lizentziaren hasierako iraupenaren denbora osoa betetzeko.\nIragarkiaren kodea: F1914870


Urrezko Bikain ziurtagiria lortu dute Fagor Taldeak eta Lea Artibai Ikastetxeak — TUlankide MONDRAGON\n“Bikain 10, zurekin hamaika!” lelopean, BIKAIN ziurtagirien banaketa ekitaldien hamargarren edizioa ospatu zen abenduaren 18an Gasteizko Europa Jauregian.\nAurten 20 enpresa eta entitatek jaso dute Bikain ziurtagiria. Horietatik hamaikak goi-mailako urrezko BIKAIN egiaztatu dute, zazpik tartekoa den zilarrezkoa eta bik oinarrizkoa. Lurralde banaketari dagokionez, berriz, sei Bizkaikoak dira, hamahiru Gipuzkoakoak eta bat Arabakoa.\nZiurtagiria jaso dutenen artean, izan dira MONDRAGON taldeko ordezkariak ere. Fagor S.Coop taldeak eta Lea Artibai ikastetxeak urrezko Bikain ziurtagiria jaso dute.


Hazitegia egiten ikasteko tailerra Karabelekon - Cristina Enea Fundazioa\nGure hazi propioak ugaltzeko fase garrantzitsu eta zail bat da hazitegia egitea. Ereite eta zaintza teknika nagusiak, substratu mota ezberdinak, aplikatu beharreko tratamenduak eta sor daitezkeen arazoak ezagutzeko, Karabelekon lan egiten duten lagunen esperientzia eta ezaguerak ezagutzeko bertara joan ginen iragan asteartean, martxoak 7.\nEguraldi txarra eta euria izan arren, 20 lagun inguruko taldea elkartu ginen jardueran. Amaia Odriozolaren eskutik hazitegi on bat egiteko beharrezko oinarrizko ezaguerak ikasi genituen. Giro atseginean, adi egon ginen Amaiaren azalpenei eta gure zalantza guztiak galdetu ahal izan genizkion.\nLehenengo zatia teorikoagoa izan zen eta hazitegiaren ziklo begetatiboari errepasoa egin genion -ereitetik birlandaketara- eta egin beharreko lan nagusiak ezagutu genituen. Ondoren, bigarren zatian, negutegia bisitatu genuen eta lehenengo zatian azaldutako hainbat kontzeptu bertatik bertara ikusteko aukera izan genuen.\nBeti bezala, Karabelekok bere ateak ireki zizkigun eta bertan nekazaritza ekologikoaren inguruan egiten den lan interesgarriarekin eta esperientziarekin, haziekin eta baratzeko produktuekin gozatu eta ikasi ahal izan genuen.


Irekia Eusko Jaurlaritza - Gobierno Vasco :: Aieteko Eskura Zentroa Giza Eskubideen aldeko Baliabide Pedagogikoetan espezializatutako zentro gisa finkatu da\nAieteko Eskura Zentroa Giza Eskubideen aldeko …\n<img src="https://www.irekia.euskadi.eus/uploads/cover_photos/60232/original/portada_3.png" style="max-width:100%" alt="" />\nEskura Zentroa Giza Eskubideen aldeko Baliabide Pedagogikoen II. Nazioarteko Mintegiaren azken xehetasunak prestatzen ari da.\nMintegiaren gai nagusia Aniztasuna eta Bizikidetza da.\nMediateka dokumentazio espezializatuko zentroa jendearentzat ireki du.\nEskura, Aieteko Giza Eskubideen aldeko Pedagogia-baliabideen Zentroa Donostiako Udala, Gipuzkoako Foru Aldundia eta Eusko Jaurlaritzak sustatua da. 2018. urtearen amaieran ekin zion bere ibilbideari eta, bi urte eskasean, hainbat dibulgazio eta hedatze lan egin ditu, denbora horretan bildu dituen baliabideak zabaltzearren. Joan den urtean, garai bertsuan, I. Nazioarteko Mintegia antolatu zuen, migrazioa gai nagusitzat hartuta. Gaiari lotutako nazioarteko zenbait baliabide pedagogiko identifikatu eta aurkeztu ziren ekitaldiak iraun zuen bi egunetan.\nAurten, Nazioarteko Mintegiaren bigarren edizioa otsailaren 19an eta 20an izango da, Aiete Jauregian. Oraingo honetan, hizlariak aniztasuna eta bizikidetza gaiari buruz mintzatuko dira, ikuspegi eta metodologia desberdinetatik abiatuta, eta aurkezten diren baliabideak ere arlo horretakoak izango dira .\nPaloma Viejo Oterok, Dublin City Universityko gorrotoaren diskurtsoaren ikertzaileak, jardunaldiak irekiko ditu, “Nola aurre egin gorrotoaren diskurtsoari” hitzaldiarekin. Arlo horretako aditu moduan, materialak landu eta argitaratu ditu Europako Kontseiluarekin lankidetzan, “No Hate Speech” delakoaren esparruan. Bigarren egunean, Jurjo Torres Santomék, pedagogoak eta A Coruñako Unibersidadeko irakasleak, emango dio hasiera jardunaldiari, Bizikidetzarako hezkuntza hitzaldiarekin. Torresek ehun artikulu baino gehiago argitaratu ditu Espainiako, Estatu Batuetako eta Latinoamerikako pedagogiako liburu eta aldizkarietan, galegoz, gaztelaniaz, ingelesez eta portugesez.\nHorrez gain, aniztasuna eta bizikidetza sustatzeko sortutako baliabideek osatzen dute programa, tokian tokikoek, zein nazioartekoek, aniztasuna ulertzeko ikuspegi ugari kontuan hartuta, besteak beste, Gehitu, Fundesplai, Anti Bias Netz eta Centre for Studies on Inclusive Education elkarte eta zentroen ordezkariek argi emango dute gai horren gainean.\nJardunaldiak araututako eta arautu gabeko hezkuntzako profesionalentzat dira, bai eta GGKEetako kideentzat, giza eskubideen arloko ekintzaileentzat, irakasle eskoletako eta pedagogiako ikasleentzat eta, oro har, herritar guztientzat ere. Otsailaren 17a arte eman daiteke izena, eskurazentroa.eus web orriaren bidez, nahiz eta dagoeneko plaza gutxi gelditzen diren.\nBestalde, Eskurak bere Mediateka ireki du, giza eskubideen aldeko baliabide pedagogikoei buruzko dokumentazio zentroa. Euskadiko liburutegien sareko partaidea da eta hiru zerbitzu mota emango ditu: materialen mailegua, kontsulta espezializatuak eta informazio buletina, baliabide berriei eta gai zehatzei buruzkoa.\nMediateka eta Eskura egoitza berean daude, Aiete Jauregian, Bakearen eta Giza Eskubideen Etxean. Astelehenetik ostiralera egongo da irekita. Baliabideen katalogoa on-line kontsultatu daiteke, Eskura zentroaren web orrian. Posible da, baita ere, baliabide batzuk zuzenean deskargatzea, web orritik.\nArduradunek nabarmentzen dute Mediatekak dituen mota askotako baliabideak, hala nola liburuak, DVDak, unitate didaktikoak, jolasak... Halaber, azpimarratu dute ale esklusiboak dituztela liburutegien sare osoan, eta mota guztietako profesional eta ikasleak haiek eskatzen hasi direla.\nGaurtik aurrera, baliabide horiek guztiak herritarren, irakasleen, ikertzaileen eta giza eskubideetan sakondu nahi duten guztien eskura egongo dira.\nportada_3.png 300 KB (png)\nfolleto_seminario_idiomas_2... 1 MB (application/pdf)\nseminario_PROGRAMA_eus.pdf 300 KB (application/pdf)\nDonostian ospatuko da Giza Eskubideen aldeko Baliabide Pedagogikoen Nazioarteko mintegia, Eskura zentroaren eskutik\nEskubide Ekonomiko eta Sozialetan eta Politika Publikoetan Nazioarteko Diplomatura abian jartzeko hitzarmena


Internetek irakurtzeko ahalmena suntsitu dezake? — Gaztezulo\nInternetek irakurtzeko ahalmena suntsitu dezake?\nInternetek irakurtzeko ahalmena suntsitu dezake? Segundo gutxitan hamaika kontu ikustera ohitu gara, baina bakar bat ere ez dugu sakonean irakurtzen. https://www.gaztezulo.eus/albisteak/internetek-irakurtzeko-ahalmena-suntsitu-dezake https://www.gaztezulo.eus/albisteak/internetek-irakurtzeko-ahalmena-suntsitu-dezake/@@download/image/5d0370cd2500004e12e86775.jpeg\nSegundo gutxitan hamaika kontu ikustera ohitu gara, baina bakar bat ere ez dugu sakonean irakurtzen.\nInoiz baino informatuago bizi gara Interneti esker; ala alderantziz ote? Etengabeko informazio zaparradan igeri egiten ikasi dugu halabeharrez, eta ez zoratzeko, lehen begiratuan interesatzen zaigun hori harrapatzeko gaitasuna garatu dugu, beste guztia zokoratuz. Hala, minutu batean txiolandiako azken nobedadeak surfeatzen ditugu begiradarekin, dena eta aldi berean ezer ere ez irakurriz. Inoiz baino eraginkorragoak gara irakurketa azkarrean, baina zer gertatzen da sakon irakurri behar dugunean?\nArreta segundo gutxietan mantentzera ohitu garenez, geroz eta nekezagoa zaigu testu bakar bat denbora luzez irakurtzea. Azkartasuna findu dugu, baina sakontasuna eta kalitatea galduz. Hala, ziur aski testuren bat sakon irakurtzeko saiakera egitean, zatika irakurtzen amaitzen duzuela, eta ez lerroz-lerro.\nIrakurtzeko ohiturak aldatu ditu Internetek; hala, egun errazago zaigu 20 txio ezberdin irakurtzea eleberri bateko orrialdeei behar duten arreta eskaintzea baino. Hona datu bat; egun, Interneteko eduki labur eta nolabait leunei egunean sei ordu inguru eskaintzen diegun bitartean, liburu bat irakurtzeko erabiltzen dugun denbora ez da 40 minutu baino gehiago luzatzen. Ikerlariek argi dute; gure burmuinari geroz eta gehiago kostatzen zaio arreta sakona mantentzea.\nTxikitatik aipatu digute irakurtzearen garrantzia, ariketa osasuntsutzat hartu izan da, eta garaiotan inoiz baino garrantzitsuagoa izan daiteke fikzioaren irakurketa praktikatzea. Hain zuzen, geroz eta hotzagoa den gizartean, literaturak beste errealitate batzuk ezagutzeko eta pertsonaiekin enpatizatzeko aukera eskaintzen digu, gure gaitasun sozialak eta adimen emozionala elikatuz. Fikzioari esker, beste mundu eta pertsonak ezagutzeko aukera dugu, eta istorio horietan geure burua aurkitu dezakegu, irudimena astinduz eta pertsonaiek bizi dituzten beldur eta itxaropenak elkarbanatuz. Irakurtzeak beraz, humanizatu egin gaitzake. Ez al da sari polita?


ikasbil.eus: Dokuteka: Badakizu zer den testamentu digitala?\nOraindik berria den kontzeptua da testamentu digitalarena. Alegia, gure Interneteko ondare eta aztarna norbaiti uztea. Josu Barandalla informatikariak lagundu digu gaia sakontzen, eta bide batez, gure aztarna digitalak egoki kudeatzeko hainbat aholku praktiko eman dizkigu.\nEITBko bideo honetan gaiari buruzko albistea duzu entzungai. Audio osoa hemen entzun dezakezu.\nMANU ETXEZORTU.- Oraindik berria den, berria segun, kontzeptu bat landu nahi dugu segidan: testamentu digitala, testamentu digitala. Finean, testamentu digitalaz ari gara. Alegia, gure interneteko ondare eta aztarna norbaiti uzteaz. Igotz Algorta. Egun on, Igotz.\nIGOTZ ALKORTA.- Egun on, Manu. Gaia berri samarra da bai. Horren seinale gurean ez dagoela mota honetako lege bat onartzeko aurre-ikuspenik, ez Eusko Jaurlaritzak ezta Nafarroako Gobernuak ere. Baina hortxe da gero eta handiagoa den ondare digitala ere: gure kontu eta klabeak, interneteko harpidetzak, eta nola ez, sare sozialetako perfilak. Kalean, Manu, bakarren bat jabetuta sumatu dugu, garrantzitsua litzatekeela hil-ostean horiek ezabatzea.\nELKARRIZKETATUA 1.- Ez da bakarrik kontraseinena (pasahitzena) eta. Azkenean, sare sozialetan gure informazio guztia geratzen da, eta nik uste dut errespetu-puntu bat dela dena borratu ahal izatea, ez?\nIGOTZ ALKORTA.- Baina, baina hortxe dago koska. Ez dagoela araututa, eta sarri ez dugula horretaz pentsatu ere egin.\nMANU ETXEZORTU.- Dena den, Igotz, lehendabizi argitu beharko genukeena da sareko ondareez edo aztarna digitalaz ari garenean, zer esan nahi dugun edo zertaz ari garen, ezta?\nIGOTZ ALKORTA.- Hodei-TIC informatika zerbitzuko Josu Barandallak argitu digu gure aztarna ez dela soilik sare sozialen bidez publikoa dena, badela aztarna pribatua, eta garrantzitsua dena ere.\nJOSU BARANDALLA.- Azkenean guk interneten ba gaur egun batez bere (ere) sare sozialetan, baina ez bakarrik sare sozialetan, bale, lagatzen ditugu argazkiak, komentarioak, publikazi(ñ)oak, artikuluak… Orduan, guri buruz interneten dago(e)na, hori da aztarna digital bat. Zelan dakigu zein, zein da(e)n gure aztarna digitala? Bueno, ba erarik errazena da azkenean ba googlen jarri zure izena, adibidez. Agertuko da zer edo zer. Eta hori, adibidez, sare sozial batean egiten bado(u)zu, ba askoz gehiago aterako da. Orduan, azkenean hori da gure aztarna digitala. Ez bakarrik hori, baizik eta mundu digitalean zer lortzen do(u)gun, zer erosten do(u)gun… zeren propietarioak (jabeak) gara? Dauzkagun suskripzioak (harpidetzak), ba ez dakit, Netflix-era, Spotify-era… Azkenean horrek denak osatzen du gure aztarna digitala.\nIGOTZ ALKORTA.- Erraz pilatzen zaizkigu kontuak facebook-en, twiterren, instagramanen, bankuko kodeak, e-mailak, suskripzioak (harpidetzak)… Testamentu digitalaz hitz egin aurretik, garrantzitsua litzateke hori guztia, azkenean daukagun amaraun hori guztia egoki kudeatzea. Lehen urratsa, izena emanda edo erregistratuta gauden web-gune eta zerbitzuak gogoan izatea litzateke.\nJOSU BARANDALLA.- Leku zehatz batean alta bat ematen do(u)zunean, azkenean, zure datuak ematen dituzu. Orduan hori antolatuta edukiko nuen. Ez dakit, foro batean alta emo(a)ten do(u)danean edo web-orri batean alta ematen da(e)nean edo blog berri bat sortzen do(u)gunean, behintzat pasahitza eta kontua eta non sortu do(u)gun zer, nahiko argi eduki behar do(u)gu.\nMANU ETXEZORTU.- Bueno, beraz, Igotz, lehen aholkua litzateke, ez, buruan apuntatuta edukitzea izena emanda gauden zerbitzu guztiak eta klabe guztiak. Zer egin beharko genuke Igotz, gure gertukoren bat hil eta haren klabeak baldin baditugu?\nIGOTZ ALKORTA.- Sare sozialetako perfilak, izena emandako orriak eta bestelakoak ezabatzen hasten garenerako ohar garrantzitsua egin digu Josu Barandallak. Azkena, baja eman edo ezabatu behar genukeena beti e-maila edo e-mailak dira.\nJOSU BARANDALLA.- Bera hasi ahalko da edo ezabatzen datuak edo eskatzen ezabatzeko, edo bajan emo(a)ten zerbitzuak edo da(e)na da(e)lakoa Azkenean beti eduki beharko dau (du) sarbidea segur aski zure e-mailera behintzat, ze normalean bajan emo(a)teko zerbitzu bat, edo pasahitz bat berreskuratzeko zerbitzu batean, beti beharko da e-mail bat… Orduan oso garrantzitsua, e-mailak ez ezabatzea, ze e-mailak ziur asko behar izango dituzu beste zerbitzuen baja prozesatzeko.\nIGOTZ ALKORTA.- Demagun, ordea, ez dugula hildakoaren klaberik, sare sozialetan ez dagoela beste arduradunik izendatuta.. Zer egin orduan? Kale-inkesta egiten ari ginela informatika-ikasle honek eman zigun pista.\nELKARRIZKETATUA 2.- Bueno, orain berez badaude ere hola enpresa batzuk, familiarrek edo eska dezaketela datu guztiak borratzeko (ezabatzeko) eta “inkluso”, zuk hil aurretik ere ahal duzula eskatu hiltzen zarenean borratzeko.\nIGOTZ ALKORTA.- Eta Josu Barandallak baieztatu digu. Badaude abokatu-enpresak horretara dedikatzen direnak, gure aztarna eta ondare digitala ezabatzera edo kudeatzera, legez hildakoen aztarna digital hori kudeatzera, esan bezala. Hori bai: dirua behar da eta denboran luzatu litekeen kontua izan liteke.


2020-10-12 - Lea-Artibai eta Mutrikuko Hitza : Lea-Artibai eta Mutrikuko Hitza\nGeoparkearen urteurren jaialdiak kresalez busti du Mutrikuko moila\nUdalak jaialdiari buruzko balorazio positiboa egin du. Zapatuan moilan egin ziren ekintzetan nahikoa jende batu zela esan dute. Batel tradizionaletan nabigatzeko irteerek, esaterako, arrakasta handia eduki zuten.\nJonan Bilbao markina-xemeindarra, txapeldun Euskadiko Atletismo Txapelketan\nDurangon lehiatu den 18 urtez azpikoen mailako 3.000 metroko lasterketan nagusitu da Bilbao.\nArrakastatsua izan da 'Mi pequeño gran samurrai' film laburraren proiekzioa\nFilmak harrera ona eduki du. Lau emanalditan banatuta, 600 lagun inguruk ikusi duten Arantza Ibarra zinemagile ondarrutarrak zuzendutako lana.\nMijoa errekan beste isurketa bat egon dela salatu dute, aurtengo seigarrena\nEguzki erakunde ekologistako kideak kexu dira, eta errekaren egoerak marka guztiak gainditu dituela diote. Beste hainbatetan modura, isurketaren jatorria Mijoako araztegian dagoela esan dute.\nUgaitz Mugertza mutrikuarra laugarren sailkatu da Banakako Urrezko Aizkoraren finalean\nJulen Alberdi Txikia IV aizkolari azkoitiarrak irabazi du 2020ko banakako Urrezko Aizkolari Txapeldunen Liga.


Alkoholaren aurkako informazio kanpaina sinesgaitzak • ZUZEU\nETB1eko albistegietan gazteen alkohol kontsumoa kezkagarria dela iradokitzen duten bitartean, ETB2ko telebista aurkezleak litroko garagardo edalontzitik edaten du. Alkoholaren inguruko hipokrisiaren adibide txikia besterik ez da hau.\nGehien kontsumitzen den droga da alkohola: legezkoa eta ongi ikusia. Baina, politikoki zuzena, publikoan onargarria, alkohola “neurrian” edatea da eta adin txikikoek ez kontsumitzea.\nNoizean behin argitaratzen diren ikerketek, ordea, kontrakoa diote. Gehiegi edaten dugula, bai adindunok, bai gazteek. Atxurra harrapatzea ondo pasatzearekin harremantzen da. Gero eta gehiago edan, orduan eta parranda hobeagoa. Alkohola ospakizunaren sinonimo da gure gizartean. Hala izan da eta hala izaten jarraitzea da ziurrena. Eta, edaten ez duena arraro halakoa da.\nNola demontre konbentzituko ditugu nerabeak alkohola ez frogatzeko?\nInstituzioen eta komunikabideen mezuek ez dute eraginik gazteengan. Zergatik? Gure jarrera hein handi batean gure inguruaren kopia delako. Eta, inguru horretan, aurretik daude edan egiten duten familiako kideak eta lagunak. Komunikabideen mezua neutralizatu egiten dute, gainera hitz egiten duten horiek ez dute sinesgarritasunik, “zer egin behar den” diote, ez “zer egiten duten”.\nMezu publikoaren eta esperientzia hurbilaren ezberdintasuna erraldoia da, haur txikiak ere igarri dezake hori, gehiago nerabeak. Horregatik, ehun informazio kanpaina ez dira nahikoa izango gure herrietan edanak errutina miretsia izateari utzi arte.\nErantzukinez edatean beharko du izan gakoak, ez beldur sinesgaitza sartzean.\n"Ur arreak, ur garbiak" Irigoienen azken eleberria kalean da


Maiatzak 15: Jessica Sutta | eleizaldemusika\nMaiatzak 15: Jessica Sutta\nEgilea: Irati Gangoiti\nJessica Lynn Sutta, abeslari ospetsua, 1982ko maiatzaren 15ean jaio zen Miamin.\nAktore, abeslari eta dantzaria da neska hau, baina gehienbat Pussicat dolls taldekoa izan delako ezagutzen dugu.\n3 urtekin hasi zen dantzan, eta 14 urtekin, New World School of the Arts izeneko akademian egin zuen dantzan.\nMiami Heat saskibaloiko animatzailea izan zen hainbat urtetan, honez geroztik, kasting batetan parte hartu zuen, non, Robin Antin-i asko gustatu zitzaion eta Pussicat dolls talderako hartu zuen, Jai Ho abestiko abeslari printzipala izanik, Nicole Scherzinger eta Melody Thorntonekin\nNahiz eta 1995. urtetik talde horretan dantzatu eta abestu, 2010ean kanporatu egin zuten, kontzertu batean sahietsa apurtu zitzaiolako, egoera latza pasatuz beraien artean.\nBakarkako lanak egin izan ditu, esaterako, In your Heart eta honelako abesti ospetsuak, partehartze garrantzitsuekin, White Lies adibidez.\nBere azken lana, 2011ko abuztuan argitaratu zuen, Pussicat taldetik guztiz aldenduta, Show me izenekoa.\nPosted by biotzf on 2012/05/15 in Efemeride musikalak, SARRERAK.


Emakume bat hil dute Tuteran eta hilketa matxista izan den ikertzen ari dira\nTratu txarrak jasaten dituzten emakumeetzako gida\nEmakumea hil ostean, Tuteratik alde egin zuen, eta Boiseredon (Frantzia) agertu da, Nafarroako Justizia Auzitegi Nagusiak jakinarazi duenez.\nOrain, emakumeen indarkeriaren aurkako kasuetan espezializatuta dagoen Tuterako Instrukzioko bigarren epaitegira bideratuko du kasua epaile horrek.\nEpaileare erabakia jakin aurretik, Tuteran (Nafarroa) eraildako emakumearen senarra bilatzeko agindua eman die gainerako poliziei Foruzaingoak, hilketa matxista gisa ikertzen ari ziren honetan.\nSortzez Cortes herrikoa zen Sara Pina 38 urteko emakumea da eraildakoa. Irakaslea zen Castejongo Dos de Mayo eskola publikoan. Biktima duela gutxi bizi zen 41 urteko gizonezkoarekin.\nPolizia iturrien arabera, familia jarri zen Foruzaingoarekin harremanetan, bikotearen berri ez zutela eta. Etxebizitzara joan, eta inork zabaltzen ez zuela ikusita, indarrez sartu ziren agenteak 10:30ean. Logeletako batean topatu zuten gorpua, indarkeria zantzuekin.\nRemirez: "Ikerketa lerro guztiak zabalik daude, baita genero indarkeriarena ere"\nHilketaz galdetuta, Javier Remirez Nafarroako Gobernuko bozeramaile eta presidenteorde lehenak ikerketaren emaitzen zain egoteko deia egin du. "Ikerketa lerro guztiak zabalik daude, baita genero indarkeriagatik egindako hilketarena ere".\nTuterako 1. zenbakiko Instrukzio Epaitegiak hartu du hilketa ikertzeko ardura, eta sekretupean jarri. Aurrena, indarkeriazko heriotza izan dela baieztatu beharko du autopsiak (gaur bertan egingo diote Iruñeko Auzitegi Medikuntzako Institutuan).\nTratu txar salaketarik ez\nOraingoz, "indarkeriazko zantzuak dituen judizializatutako heriotza gisa" ikertzen ari dira, Foruzaingoko iturriek EFEri zehaztu diotenez. Ez zegoen tratu txarren salaketarik, baina hala izan ohi da hilketa matxisten % 80an.\nBitartean, Cortesko Udalak ezohiko bilera egingo du arratsaldean eta elkarretaratzea ditu 20:00etan hilketa gaitzesteko.\nHorrez gain, dolumin mezua eskegi du sare sozialetan. Emakumeari "pasarazitako une onengatik" eskerrak ematen dizkiote (herriko antzerki taldean omen zebilen), baita bere "izateko moduagatik" ere. Udalak eskela ere partekatu du. Bihar egingo dute emakumearen aldeko hileta.\nTuterako Udalak, berriz, asteazkenean egingo du ezohiko bilkura. Nafarroako Gobernuak hilketa gaitzetsi du eta krimena salatzeko antolatu daitezkeen mobilizazio guztietan parte hartzeko deia egin du.\nTuterakoa hilketa matxista dela baieztatuko balitz, 2022an Euskal Herrian gertatzen den lehena izango litzateke.


Puten hautua errespetatu, eskubideak defendatu\nArgazkia: Bárbara Boyero - Pikara\nJarraian irakur dezakezu Amaia Zufia bilgunekideak sexu langileen nazioareko eguna dela eta, idatzitako iritzi artikulua. Puten eskubideak, puten hautua, errespetatu!!!\nAurreko asteetan Iruñeako Udalak eta hainbat elkarteek antolatutako ‘Prostituzioari buruzko eztabaida sozialaren I. Jaurdunaldietan’ parte-hartzeko aukera izan nuen. Errealitate konplexua da prostituzioarena, hari mutur asko kontuan hartzea eskatzen ditu, eta horrez gain, eragile sozial eta politiko askoren inplikazioa ere badakar. Garrantzitsua da, ekintza horiei buruz mintzatzerakoan, jarduteko dauden modu ezberdinak bereiztea. Kasu batzuetan, indarkeria patriarkalaz hitz egitera behartuta gaude: bortxapeko prostituzioa edo “trata” denean; emakumeek haien bizitzaren kontrola erabat galtzen dutenean. Baina ezin dugu pentsatu denak egoera horretan daudenik, askok haien erabakiz lan egiten baitute. Edozein modutan, gai honek sortzen dituen gatazkak gure egitea eta eztabaidatzea ezinbestekoak dira eraldaketa soziala eremu honetara ere hedatzeko. Horregatik, eskertu nuen Iruñean, halako espazioa irekitzea eta batez ere, bertan lehenengo pertsonan sexu langile baten ahotsa entzutea eta haien eskubideen aldeko eragile bateko kidea ere entzun ahal izatea.\nHistorikoki ezkontzak emakumeek familiako kideak sostengatzeko egindako lan eta jarduerak ezkutatu ditu: garbitzea, sukaldatzea, erreproduzitzea, pertsonak zaintzea, larrua jotzea. Hauek merkaturatu direnean emakumeek jarduera hauengatik etekin handiagoak izan dituzte autonomia kuotak handitzea ahalbidetuz. Baina beti ere miseriazko baldintzetan eta lan erregimen orokorretik kanpo mantendu dira lan sektore feminizatu gehienak. Prekarietateari dagokionean, berdintsuak izan arren, badago bereziki zigortzen den lan bat; indarrean dagoen moral sexuala zirikatzen duelako, eta hori prostituzioa da. Estigma amaigabea eta bazterketa soziala merezi ei du.\n“Baina putek bere burua saltzen dute!” baieztapen dramatikoa entzun izan dut gai honen bueltan solasean. Bere lan indarra da saltzen dutena, noski. Nork ez? Feministok luze goaz lanaren ikuspegia zabaltzen industrializazio garaitik inposatutako kontzepzio produktibista gainditzeko. Orduan, zein da muga prostituzioa lan moduan aitortzeko? Gorputzeko atal zehatz batekin egiten dela? Ez al dugu sexualitatea sakralizatzen eta soilik erreprodukziora bideratuta ulertzen jarraitzen? Jendarte kapitalista honen parte gara denok zapalkuntzekiko ardura maila ezberdinak baditugu ere. Lanaren salerosketa da kapitalismoaren oinarria, bizitzaren eremu guztietara hedatzen delarik merkaturen logika. Horrela, gorputzak, denbora eta desirak saldu egiten dira; ongizatea erosi eta etekinak metatu. Horrelako jendarte harremanen testuinguruan, hipokrita da lan esplotazio eta salerosketa ekintza batzuk zilegitzat jotzea, eta beste batzuk, aldiz, ez. Ez dezagun pobrezia gehiago zigortu eta emakumeen biziraupenerako gaitasuna kondenatu. Ez dezagun matxismoan, klasismoan eta arrazakerian sakondu.\nGaur egun, inoiz baino garrantzitsuagoa dugu desjabetuok, prekariook, langileok, espoliatuok indarrak batzea, elkar babestea eta ekitea. Feministok prekarietatearen aurrean, erresistentziak eta alternatibak eraikitzeko saretzen gabiltza eta inor ez ahaztea da gakoa. Horren adibide izan ditugu ikasturte honetan, azaroan, Emakumeen Mundu Martxaren ‘Indarkeri matxista birpentsatzen’ jaurdunaldietan edota Bilgune Feministak antolatutako ‘Ekonomia feminista foroan’, esaterako, zahar etxeko langile, sexu langile, etxeko langile, mugimendu feministako kide eta sindikalisten artean sortutako elkarrizketak. Eztabaidatik harago, urrats ausartak behar ditugu arlo sozial, instituzional eta juridikoan, pertsona askez eta burujabez osatutako herri baten norabidean, lan sexuala ezin ukatuzko ekintza eta eraldaketa eremua baita.


4. MAILAKO BLOGA\nGERREN INGURUKO PROIEKTUA\n2. proiektua bukatu berri dugu. Munduan gertatutako hiru gerra aukeratu ditugu eta bakoitzari buruzko bideo txiki bat egin dugu. Hemen daukazue emaitza... Animatu eta ikusi!!! 2. Mundu Gerra Gerra Zibila Yugoslaviako Gerra\n- otsailak 21, 2019\nAurtengo Santa Agedan, eta eguraldi zoragarriari esker, gure ibilbidea egiteko aukera izan genuen. Auzo desberdinak bisitatu eta etxeaurre askotan abesteko aukera eduki genuen. Primeran pasatu genuen eta, gainera, limosna "ederrak" jaso ere... 4. mailako guztion partetik: ESKERRIK ASKO ZUEN ETXEKO ATARIRA ATERA ZINETEN GUZTIOI!!! Gure bisiten artean, batzuk "bereziak" izan ziren... Ikeberen etxean kantatu genuen. Eñauten amamaren etxean ere abestu genuen. Beste aiton-amona batzuk bisitatzeko aukera ere izan genuen. Argazki gehiago ikusi nahi badituzue, bisitatu eskolako web orria .\n- abenduak 05, 2018\nGaur Marion etorri da frantzesezko bi ipuin kontatzera. Guk ulertzeko gaztelaniara itzuli dizkigu. Hauek dira argazkiak:\n- urriak 24, 2018\nONDO PASATU GENUEN ETA HORREGATIK AÑANARA JOATEA GOMENDATZEN DIZUEGU .\n- urriak 11, 2018\nGaur, bost urtekoak gonbidatu ditugu gure gelara arrainak ikustera. Honetan gain, gure aurkezpena egin diegu eta asko gustatu zaie. Gainera, uste dugu, gauza berriak ikasi dituztela gure azalpenei esker. ESKERRIK ASKO ETORTZEAGATIK!\n- urriak 08, 2018\n4. Mailan hasteko prest...\n- irailak 28, 2018\nSAN MARTIN ESKOLA: GORPUTZ HEZKUNTZAKO PROGRAMAZIOA 2018-2019 1.maila 2.maila 3.maila 4.maila 5.maila 6.maila P S I K O M O T R I Z I T A T E A I Gimnastika I Eskolako parkourra -Irristaketa -Gimnastika II -Atletismoa eta egoera fisikoa I -Gimnastika: pinoa -Atletismoa eta egoera fisikoa II -Gimnastika: :sekuentzia -Herri-kirolak Munstro harrapatzaileak Ipuin motorra Erronka motor kooperatiboak Azken Dakotak Ipuin motorra Antzara jolasa Aronsonen Puzzlea Taldeko jolasak baloiarekin Saskibaloia Artzikirola Tag-errugbia Boleibola Zirkoa Gorputz adierazpena: akrosport eta mimoa Gorputz adierazpena Gorputz Adierazpena Gorputz adierazpena: koreografia, akrosport Lehia-jokoak Jolas tradizional eta Herri-kirolak Esku-pilota Pala Badmintona Jolasak ikastetxe inguruan Mendi ibilia Mendiko bizikletaz jolasean Orientazio laster


Egun eta bihar | 2020eko Otsailaren 20a\nBilkura berean Macronek lausengatu ditu bere aldeko deputatuak eta deitu ditu elgarri biziki atxikiak egoiterat. Elgarri atxikiak eta Macroni ere ba bistan da! Batasun gose da gure gizona. Egia erran, azken hilabete horietan, deputatu zonbait hasiak ziren doi bat bederen kexatzen. Presidentak etzituela entzuten; etziotela ere biziki kasu egiten. Halako arrangura samin bat polliki hedatzen ari zena. Hainbestetaraino nun, ez idurika, hamalau deputatu baitira alderditik kanpo joanak gorenagiro hori ezin jasanez. Macronek laudatu du gain-gainetik gehiengoan partzuer diren guzien arteko batasuna, haustura bat ezin onetsia litakeela eta denentzat pozoin hutsa! Erakusterat eman du beraz harreman gehiago, eta harreman hobeak, nahi dituela gehiengoan diren deputatu horiekin. Bainan nola ez da lehenago ohartu gauza asko etzirela batere haxean?\nEgun eta bihar | 2020/02/20\nPatrick Balkany eskuindar politikari ezagutua, luzaz Levallois- Perret hiriko auzapez egona, preso altxatua izan zen joan den irailean, lau urteren kartzela bildurik diru negozio nahasi batzuetan barne izana zela. Osagarriak ez laguntzen-eta ardietsi du libratua izaitea. Ikusi da beraz presondegitik ateratzen, mehatua eta hein bat nekez ibilki iduriz segurik. Bere abokatak azpimarratu du libratze hori arrunt legez-lege egina izan dela, ez dela nihundik ere auzapez ohiari egina izan zaion fagore bat. Bazterretik beste solasik ere entzuten da haatik. Frangok egiten duten galdea: beste norbait gertatu behar Patrick Balkanyren kasuan, berdin aise ardietsiko ote zuen presondegtik hola ateratzea.\nHerriko bozen karietarat, ikusten da, aitzineko aldietan baino aise eta aise gehiago, hautagai gehienek nahi dutela "berde" agertu! Aspaldian "berde" direnek aitzina segitzea ildo beretik, ez da batere harrigarri bistan da! Bainan xuri eta gorri, edo kolore berezirik ez-eta, denak edo kasik denak "berdatzen" ari zaizkigu! Berek hala diote eta aski gora gainerat! Hoinbeste jendek ingurumenaz holako arrangura ukaitea, hauxe da gauza ederra! Hala behar litake segurik! Beroan bero badira ere hor gaindi "berdeak" baino "berdeago" agertu nahi dutenak! Axola bera dauka, bere solasen arabera, Macron jaun presidentak. Bere alde dituen deputatuak bildu baititu, argi eta garbi zabaldu diote gisa hortako mezua! Ingurumena gogoan, denek behar dugula erne ibili, biziki erne! Eta biharamunean berean joan da Frantziako mendi goren-gorenaren mazela batetarat, hango aire onaren hurrupatzerat eta handik ere dei bera du lau haizetarat hedatu. Ingurumenaz axolatzea dela beh...


Gipuzkoako 22. Odolki lehiaketa jokatuko dute Ordizian - Goierriko Hitza : Goierriko Hitza\nOdolki garai bete-betea da, eta betiko produktu honen kontsumoa bultzatzeko eta zabaltzeko helburuarekin, Gipuzkoako 22. odolki lehiaketa jokatuko dute Ordizian, azoka egunarekin batera. Gipuzkoako odolki egileek eta harakinek, Ordiziako lehiaketara ekarriko dute Euskal Herriko gastronomia ondarea den produktu onenen lagin bat. Gipuzkoako Merkatarien Federazioko Harakin elkarteak antolatu du, beste behin ere, Ordiziako Udalaren laguntzarekin.\nAurtengo edizioak, 17 partaide erakarri ditu. Tartean, Goierriko odolkigile batzuk-batzuk ere bai, partaideen erdia gutxi gora behera.\n10:00etan hasiko da\nOrdiziako azoka egunarekin bat egingo du lehiaketak. 10:00etan hasiko da epaimahaia odolki onenaren bila. Ondorengoek erabakiko dute aurtengo irabazlea: Eneko Azurmendi (Lazkaoetxe Jatetxea, Zaldibia); Iñaki Telleria (Mutiloako Ostatua, Mutiloa); Xabier Ruiz (Casa Nicolas Erretegia, Tolosa, Jakitea elkartearen ordezkaritzan); Juanma Garmendia (Fecoga); Jose Antonio Mujika harakin ohia (Ordizia); Kontxita Mujika tabernari ohia (Ordizia); Tere Madinabeitia (Goierriko Hitza / Diario Vasco) eta Aitor Buendia kazetariak (La Ruta Slow Radio Euskadi) eta Ane Galardi (Basque Culinary Center).\nEpaimahaikideek, produktuaren oreka izango dute kontutan, hau da, osagaien tamaina, zenbat gantz, tipula eta odol nahaste duen.\nGipuzkoako 22. odolki lehiaketaren irabazlearen izena, eguerdi parterako emango dute.


Eibarko (eta inguruko) iturrien zerrenda osatu du Javi Charolak - etakitto.eus\nEibarko (eta inguruko) iturrien zerrenda osatu du Javi Charolak\nETA KITTO 2021, Eka 11\nGaitz askoren iturri izan da COVID-19a, baina badago alde txarrari buelta ematen jakin duen jendea. Zenbait hilabetetan zehar Eibartik irten ezinda egon garenez, herriko mugek lagatzen ziguten neurrian, gure bazterrak deskubritzeko aukera aprobetxatu dute askok. Aspaldi ikusi bariko tokietan izan gara eta, batzuetan, nahiz eta udalerri berean bizi, Eibarren bertan inoiz egon ez garen gauzak ikusi ditugu. Javi Charolak, adibidez, herriko iturrien zerrenda eta argazkiak egiteko aprobetxatu du pandemia. Bere lana eibartarron eskura laga du, informazio bikainarekin, lana osatu edo, beste barik, berak aurkitu dituen iturriak bisitatzeko gonbidapen gisa.\nBadator uda eta, horrekin batera, beroa. Herriko mendietan bueltaren bat ematen baduzue eta botilan daramazuen ura amaitzen bazaizue, lasai, ziur izan zuengandik gertu iturriren bat duzuela. Izan ere, Javi Charolak egin duen ikerketarekin jakin dugunez, 70 iturritik gora daude Eibar eta inguruetako mendietan.\nJavi Charola “asko mugitzen den pertsona” da, bere esanetan, eta pandemiari eusteko ezarritako neurriek asko mugatu zuten bere ohiko jarduna. Eibartik irten ezinik, herriko mendietan ohikoak diren ibilbideak egiten hasi zen. “Kalamuara, Galdaramiñora… Ohiko tokietara joaten nintzen”, kontatu digunez. Orduan, betiko ibilbideetatik irten nahian, gauza bat bururatu zitzaion. “Argazkilaritza asko gustatzen zait, baita mendia ere, eta arlo biak uztartu nahi izan nituen. Orduan, ez dakit nola, Eibarko iturrien argazkiak egitea oso ondo egon zitekeela pentsatu nuen”, diosku. Esan eta egin, 2020ko abenduan mendiko botak jantzi eta mendira jo zuen iturri bila.\nBilaketa hasi aurretik, iturrien zerrenda egin zuen berak ezagutzen zituenak eta han eta hemen galdetuz aurkitu zituenak apuntatuz. “Interneten Eibarko, Elgetako, Mallabiko… mapa toponimikoak begiratu nituen eta, gero, Google Mapsen iturrien koordenadak zehaztu nituen”, azaldu digu.\nAurrelana egin ondoren, iturrien argazkiak egitea zen hurrengo eginkizuna, eta oso gustora egin arren, ez zen hain lan sinplea izan. “Iturri batzuk aurkitzea ez da erraza izan eta kasu batzuetan bi edo hiru aldiz itzuli behar izan naiz koordenadek zehazten zuten tokietara. Iturri batzuk zainduta daude, baina beste batzuk abandonatuta”, kontatu digunez. “Zentzu horretan, baserritarrek asko lagundu didate, eta baita lehengusu batek ere. Bera bizikletan ibiltzen da eta nik 10 kilometro egiten baditut, berak askoz gehiago egin ditzake. Hark eman zidan han eta hemengo iturri batzuen berri”.\nCharolak ez daki zenbat kilometro egin dituen proiektua gauzatzeko, baina ez zaio axola izan. “Etxetik irtenda eibartarrok ibili ohi garen tokietako iturrietara joatea izan zen abiapuntua. Orduan, buelta bat ematera irteten nintzenean, bidean zein iturrirekin topo egin nezakeen begiratzen nuen eta horrela joan nintzen argazkiak egiten”, diosku.\nEibartarrok, ostera, herriko mugetatik irteten gara askotan eta inguruko herrietan sartzen gara mendi bueltak egiten ditugunean. Beraz, Charolak pentsatu zuen aproposa izan zitekeela Eibartik kanpoko iturri batzuk proiektuaren barruan sartzea, Eibarkoak izan ez arren asko ezagutzen ditugulako. “Galdaramiño, Egoarbitza eta horrek Elgeta dira, baina sartu egin behar nituela pentsatu nuen. Elgetatik Bergarara bidean dauden iturriak, ostera, ez”, azaldu digu.\nEibar iparraldeko iturrien mapa\nIturria errekaren barruan\nCharolak hiru hilabete inguru behar izan ditu Eibar eta inguruko iturriak dokumentatzeko eta zenbait bitxikeria gertatu zaizkio. “Adibidez, Mallabian Bolueta iturriaren bila ibili nintzen, baina ez nuen aurkitzen. GPSak esaten zidan 20 metrotara nuela, baina ez nuen inondik inora ikusten. Hirugarren saiakera egin nuenean baserritar bat ikusi eta galdetu egin nion. Berak barrez erantzun zidan: ‘Badakizu non dagoen? Errekaren barruan’. Eta horrela zen! Errekaren barrutik hodi bat ateratzen da eta hortik dator ura”, dio harriduraz.\nBadira, baita ere, dokumentatu ezin izan dituen iturriak. “Badago bat, Asurtzan, aurkitu ez nuena. Pinadi batean ibili nintzen bila, baina ezer, ez dago iturririk”, esan digu. “Eibarko mapa toponimiko bi erabili ditut, bata 2002koa eta bestea 2020koa, eta 2002koan agertzen diren iturri batzuk ez dira agertzen 2020koan”, Charolak dioenez, “eta Elgetako mapa pixka bat desastrea da. Adibidez, Galdaramiñoko eta Egoarbitzako iturriek Klub Deportiboaren ikurra dute, baina ez dira mapan agertzen”. Eta bestetik, bazeuden izenik ez zituzten iturriak, eta kasu horretan zilegi iruditu zitzaion berak izendatzea, zerrendan sartzeko gutxienez.\nEgoarbitzan beste bitxikeria bat gertatu zitzaion. “Ez nuen iturria aurkitzen eta ehiztari bat agertu zen txakurrarekin. Iturria non zegoen bazekien galdetu nion eta esan zidan han ez zegoela iturririk, urteak zeramatzala han ehizan eta inoiz ez zuela iturririk ikusi”, diosku. “Mapan, ostera, iturria zegoela jartzen zuen eta, bai, mapa zuzen zegoen. Handik 50 metrotara aurkitzen zen eta ehiztari hark ez zuen sekula ikusi. Kasu batzuetan bide zaharrak daude, erdi galduta, eta baliteke jendeak ez ikustea. Gainera, kasu horretan, oso iturri polita da Egoarbitzakoa”, gehitzen du.\nHainbeste iturriren artean, Charolak badu gustokoena. “Elgetako Atxilu iturria gustatzen zait. Miraballes baserriaren inguruetan dago, karobiaren behealdean, Asentzio azpian”, esan digunez.\nAskak, labaderoak eta hiriguneko iturriak\nLanda-guneetako iturriak jasotzeaz gain, Charolak zenbait aska eta labadero dokumentatu ditu, eta jatorria iturburu batean duten Eibarko hiriguneko iturriei ere argazkiak egin dizkie. “Ez nintzen aska edo labaderoen bila ibili, baina bidean eurekin topo egiten nuen eta argazkiak egin nizkien, kokapena zehazteaz gain. Hala ere, gehiago daude”, argitzen du. Barandoguena, Aristi, Sosola, Pagolatxabola, Sumendixa, Lezeta, Arikitxabekoa, Gaztelu eta Altzubarrenekoak jaso ditu, besteak beste. Herriko iturriak, ostera, bai, den-denak jaso ditu liburuan, eta 14 dira guztira.\nLana atsegin handiz eta musutruk egin du. Horrela, www.deporeibar.eus webgunean Mendi Batzordeak duen atalean dago ikusgai PDF formatuan eta esteka baten bitartez iturriak kokatuta agertzen diren mapa batera jo daiteke.\n#mendiaDeporEibarko iturriakEibarko ItxurrixakiturriakJavi CharolaKlub Deportiboa\n« Avia Eibar Saskibaloiak postu garrantzitsua izango du jokoan asteburuko partiduan Koronabirus kasu berri bakarra atzeman dute Eibarren »


2+2=5? -> MATE + MATE = LITERATURA?: IKUSI MAKUSI... ZER IKUSI?\nNi, Irati orain 9:41\nAraitz 13 de septiembre de 2010, 15:08\nAraitz Bailara: ederra, ikusgarria. espektakularra...Euskal herriak ba ote beste bat bere parekorik, eta hori, euskal herria bere osotasunean oso ederra delarik.\nIrati 13 de septiembre de 2010, 17:25\nAtallo, Arribe, Betelu, Intza, Gaintza, Uztegi, Azpiroz, Lezeta, Errazkin, Azkarate... ingurua ezagutzen ez duenarentzat hortxe ibilaldi polita. Nik estimu berezia diot Araitzi, aitona Patxi Atalluko Mekola Bordan jaio baitzen.\nIpurtargi 13 de septiembre de 2010, 17:26\nIkusi makusi, ezetz ikusi...: Ikustezinik ikusgarriena: Jainkoa\nSaioa 14 de septiembre de 2010, 11:55\nUrtero-urtero gainekaldeko behatoki zoragarri horretara, Irumugarrieta edo Intzeko dorrera, hurbiltzen naiz, bertatik, luze eta zabal, aurrez aurre dudan kuadro eder hori ikusi eta gozatzeko.\nBenetan plazerra da bertaratu eta bizi naturak eskeintzen diguna paraje hauetan.\nBasoa 14 de septiembre de 2010, 11:58\nMonumentala, bai, Ttutturretik Balerdira zabaltzen den mallo zahar eta ikusgarri hori!\nMendiak hori dauka: ezer gutxi kenduta asko ematen digula.\nLeire 19 de septiembre de 2010, 11:06\nAraitz: Hara hitza, eta hara ikuspegia. Belarrak harriari muxu ematera joateko duen ezkutaleku. Noizbehinka, hodeiak begira ez daudenean, zerua ere joaten da harrizko mendi handiei urrunetik ekarritako sekretuak kontatzera. Eta, sekretutxo heriek haizeak zabaltzen ditu batzuetan. Handik zabaltzen da Nafarroa osora idazteko inspirazioa. Nik hara joko dut aurten filologo jaunak bidakitako lanak egiten ez dakidanean.\nAforismoa: Bai, grazia egiten digute ostruken antzera ezkutatzen diren haurrak. Baina, zergatik egiten dute hori? Atzera begiratuta... hamaikatan tapatu izan diet aurpegia lehengusina txikiei eta "Ez dago Elisa (edo Maite)" esan. Beraz, badute begiak ixtean ezkutatu direla pentsatzeko arrazoirik.\nIrati 20 de septiembre de 2010, 9:13\nEta lasai filologo jaunarekin; inspirazioa pauso txikietan dago. Kontatu egunero zenbat pauso ematen dituzun... ezinezkoa da inspiraziorik gabe gelditzea!\nMikel 21 de septiembre de 2010, 13:20\nOso polita Leire idazteko modu , era hori; bertan antz eman dezaket hitzekin jostatzea eta buruari eragitea gustuko dituzula.


Negu luzea arraunlarientzat - Urola Kostako Hitza : Urola Kostako Hitza\nNegu luzea arraunlarientzat\nKoronabirusak bete-betean eten du arraunlarien prestaketa, uretan ordu gehiago egiten hastera zihoazen urte garaian. Udan zer gertatuko den jakin gabe, etxean entrenatzen jarraitzen dute. Getariako, Orioko, Zarauzko eta Zumaiako klubetako kideekin hitz egin dugu.\nTraineru baten errendimeduan talde indarra da faktorerik erabakiorrena: tripulazioko kide guztien arteko kohesioa. Estropaden osteko adierazpenetan, oso ohikoa da arraunlariek edo prestatzaileek blokea-ren garrantzia azpimarratzea; alegia, arraunlari guztien indarrak norabide berean joatea eta arraunketa kontretu bati leial izatea. Horrek ematen dio txalupa bati abiadura.\nNormalean, arraun taldeek udaberritik aurrera lantzen dute aipatutako kohesio hori. Negua lan fisikoa egiteko baliatzen dute; “lan zikina”, estropalarien ahotan: korrika egin, ergometroan orduak sartu, gimnasioan indarra landu… Hilabete horietan, ordea, gutxi ateratzen dira uretara. Udaberriarekin batera iristen zaie traineruan orduak sartzen hasteko tenorea; hitz gutxitan esanda, arraunaz gozatzen hasteko garaia. Aurtengoan, ordea, beren ohiko zikloak etena izan du koronabirusaren ondorioz. Arraunlariak etxean entrenatzera behartu ditu COVID-19 gaitzak; tablet edo ordenagailuetan itsasoko estropadei begira dabiltza asko, etxeko egongelan ergometroan ari diren bitartean. Ohi baino gehiago ari zaizkie luzatzen neguko lan zikinak.\n“Eguneroko martxa erabat hautsi da, eta talde dinamika geratu. Fisikoki behintzat, talde lana eten egin da. Hori da egoera honen ezagurarri nagusia”. Hala iritzi dio Jon Salsamendi Orio AEko gizonezko seniorren entrenatzaileak. Azken egunetan, arraunlariekin entrenamendu kolektiboak egin ditu tarteka aplikazio digitalen bidez, baina berak argi du: “Saio horiek terapia dira, beste ezer baino gehiago; taldea elkartuta mantentzeko saiakera bat. Etxetik egindako entrenamendu kolektiboek ez dute balio hobekuntza teknikoak lortzeko”.\nDena den, talde guztiak egoera berean daudenez, koronabirusaren afera ez da aitzakia izango udako emaitzei begira, Salsamendiren esanetan. “Bizitzen ari garen honek geure burua hobeto ezagutzera bultzatuko gaitu, eta seguru nago, entrenatzaile gisa eraldaketa batzuk eragingo ditu nigan; guraso, bikote edo lagun modura ere bai, ziurrenik”, gehitu du.\nOrioko emakumezkoen traineruko patroiak, Nadeth Agirrek, taldekideekin juntatzea botatzen du faltan gehien, eta uretako entrenamendu saioak ere bai. “Itxialdiko lehen asteburuan oso arraroa egin zitzaidan Arraunetxera ez joatea. Entrenamendu saioen errutina oso barneratuta dut aspalditik, eta arraunak asteburuen parte garrantzitsua hartzen du”, esan du Agirrek.\nUdazkenean, arraunlari batek denboraldi berriari ekiten dionean, badaki hurrengo hamar hilabeteetan arraunari emanda biziko dela. Entrenamenduek eta estropadek estropalarien ordu asko hartzen dituzte, astegunetan eta asteburuetan. “Arraunak asko kentzen digu, hori hala da, baina eman ere ikaragarri. Orain, etxean, sentsazioa oso arraroa da. Taldekideon artean uneoro dugu harremana whatsapp eta halako aplikazioen bidez, baina gauza batzuk ordezkaezinak dira; itsasoa ikusteko gogo ikaragarria dut, eta traineruan ibiltzekoa”, zehaztu du. Udako txapelketei begira zer iritzi duen galdetuta, erantzun hau eman du: “Taldean ez dugu horretaz hitz egiten. Mezu positiboak bakarrik bidaltzen dizkiogu elkarri”.\nIndarra lantzea zailena\nIon Marin Getariako traineruaren prestatzaile fisikoa da, eta aldi berean, Hondarribiakoa ere bai. Bere iritziz, etxean entrenatzeko parametrorik zailena indarra da: “Erresistentzia aldetik ez dago arazorik, arraunlariek ergometroak dituztelako eskura, eta, gutxi gorabehera, lehengo planarekin jarraitu dezakete. Indar aldetik, ordea, zailagoa da normalean gimnasioan egiten den lanari eustea, etxean ez delako horretarako baliabiderik izaten”. Profesional modura, indarraren lanketa horri eustea du erronkarik handiena. “Eta pisua ere hor dago, estropalari bakoitzaren kiloak. Kalorien ikuspegitik, ez da gauza bera etxean sartuta egotea edo ohiko bizitza egitea”, gehitu du.\nBi aste pasatxo dira itxialdia agindu zutenetik, eta, oraingoz, arraunlariek motibazioari eusten diote. “Ikusi egin beharko dugu egoera zenbat luzatzen den. Ikuspegi psikologikotik erreparatuz gero, ez da erraza egunero etxean bakarrik entrenatzen jardutea, udako denboraldiarekin zer gertatuko den jakin gabe”, dio Marinek. Bere iritziz, interesgarria izango da eten honek estropadetako denboretan izango duen eragina aztertzea: “Auskalo zer ondorio aterako ditugun”.\nKudeaketa lanak erronka\nZarautz Arraun Elkartea Eusko Label Ligan ariko da aurtengo denboraldian. Maila gorenean lehiatzeak ohiko aurrekontua bikoiztea suposatzen dio elkarteari, eta azken asteetan, arduradunak kudeaketa kontuetan murgilduta zebiltzan buru-belarri. “Koronabirusak eragindako egoeraren ondorioz, ia gelditu egin behar izan ditugu babesleak bilatzeko lanak”, adierazi du Gaizka Garmendiak. Urteak daramatza arraunean eta elkartean murgilduta, eta, gaur egun, patroi aritzeko prestatzearekin batera, zuzendaritzako batzordekidea ere bada. “Kudeaketa lanei dagokionez, kirol esparruaren ardura dut. Asteburuak antolatzen ditut, kategoria desberdinetako estropaden arabera: estropalarien fitxak, txalupak, garraioa,… Martxa hori erabat geratu da orain”, azaldu du Garmendiak.\nArraunlariei dagokionez, koronabirusak ez du urratu seniorren motibazioa, eta irrika bizia dute goi mailan aritzeko. “Alde horretatik ez dugu arazorik ikusten. Eusko Label Ligan jokatzea ametsa izan da taldeko partaide askorentzat. Arraunlariak dira goi mailara igotzeko meritua egin dutenak, eta hori, antzeko taldea mantenduta lortu dugu. Ez da kasualitatea iaztik baja bakarra izatea, adinagatik. Estropalariak amorratzen daude udako denboraldiari ekiteko”, dio Garmendiak.\nBeste kategorietako arraunlarien kasuan, denetarik dago: “Koronabirusak denengan suposatu du etena. Jubenilak, adibidez, bateletan estropada onak ari ziren egiten, gero eta emaitza hobeak lortuz. Pixkanaka, goruntz zihoazen sailkapenean. Hauentzat, kolpea izan da liga bertan behera geratzea. Nesken kasuan ere berdin. Iaz hasitakoak izanik, aurten ari ziren kirolari neurria hartzen, eta eten honek eragina izan du haiengan. Kadeteei dagokionez, adin horrekin gogorra da etxean sartuta egon beharra, eta pena handiarekin daude. Ez dakigu hauen txapelketak noiz jokatuko diren”. Elkartean argi dute gauza bat: “Kadete mutil eta nesken kasuan, estropadak egin edo ez, aulki mugikorra landuko dute, arraunlari modura garatzen lagunduko dielako”, zehaztu du.\nGarmendiak berak ere badu patroitza lanetarako entrenatzeko asmoa. “Traineruko patroi nagusia Aitzol Garro izango da, baina niri ere prest egoteko agindua eman didate. Neguan Pasaiako estropada jokatu nuen, eta ez nintzen oso fin sentitu. Bai nik eta bai taldeak, uretan orduak sartu beharko ditugu, puntua hartzeko. Arintasun falta atzeman nion neure buruari. Udan goi mailan lehiatu behar badut, taldean gehiago sartu beharko dut aurrerantzean; tamalez, geldialdi honek zaildu egingo du hori”. Garmendiak fede handia du estropalariengan: “Hirugarren denboraldia egitera goaz talde ia berarekin, eta arraunketa jakin bat barneratua dugu. Beraz, beno, uste dut horrek lagunduko digula egoera honi aurre egiten”.\nUdako estropadak hasi aurretik, hilabetez uretan entrenatzeko esperantza du patroi zarauztarrak: “Gisa honetako arazoek iraupen jakin bat izaten dute, eta lehenago edo beranduago, hau ere konponduko da. Historian beti izan dira halakoak. Birusa desagertu bitartetan, hil dadila ahalik eta jende gutxien”.\nBaikor udari begira\nZumaiako estropalariak ere etxean entrenatzen dihardute. Itxialdia hasi baino lehenago ergometroak elkarteko arraunlarien artean banatu zituzten, eta orain, nolabait, lehorrean uretan egin beharreko lana ordezkatzeko ahaleginean ari dira. Hala azaldu du Iñaki Larrañaga gizonezko traineruaren entrenatzaileak. “Egoera honetan, estropalariak ez ditut aurrez aurre ikusten, eta niretzat zailena, beharbada, haiei animoak ematea da, distantziatik motibatzea”, zehaztu du.\nLarrañagak ere ez daki udan zer gertatu daitekeen: “Oraindik ez dakigu egora hau zenbateraino luzatuko en. Badakit antolakuntzakoak bilerak egiten jardun direla, koronabirusaren arazoak iraun dezakeenaren arabera, estropadak jokatzeko aukera desberdinak aztertzeko, baina oraindik goizegi da ezer zehazeko”, dio Larrañagak.\nTaldeko partaideei dagokionez, oraindik ondo ikusten ditu entrenatzaileak: “Bai, oraindik gogotsu daude. Egoera honetan maiatzan egongo bagina, beste gauza bat izango litzateke, baina oraindik badute gauzak hobera egingo duen esperantza, denbora tarte pixka bat badugu alde”, dio baikor. Uztaila hasieran leihatzen hasteko aukera jarri du mahaigainean.\nKoronabirusak ekarritako etenak udako denboretan izan dezakeen eraginaz galdetuta, denboraldi hasieran atzeman daitekeela uste du Larrañagak. “Aurreneko estropadetan, beharbada, ohi baino denbora txarragoak egin ditzakete txalupek, errimo faltagatik. Gero, ordea, asteak aurrera joan ahala, uste dut bakoitzak emango duela betiko maila”. Gaitzak eragindako osasun larrialdiak luzerako jo dezakeela uste arren, baikorra da: “Aste Santua pasata, jendea pixkanaka lanera itzuliko dela iruditzen zait, eta udan, zorte pixka batekin, estropada batzuk ere jokatuko ditugula uste dut”.\nKasta atera eta aurrera\nUxue Irigoien Zumaiako emakumezkoen traineruko arraunlaria da. Mendi lasterketetan goi mailan ibili ostean, iaz hasi zen arraunean. Etxean, lana eta entrenamenduak uztartzen dihardu. “Irakaslea naiz ofizioz, eta nahikoa lan badugu egunotan. Hala ere, gaitzerdi, lanari esker eguna azkarrago pasatzen delako. Eskolako zereginak bukatutakoan, ergometroan aritzen naiz balkoian, bizilagunen animoekin!”, poztu da. “Aurretik mendian ibilia izanik, entrenamenduetan naturarekin harreman zuzena izatera ohituta nago. Orain, etxean, burugogorkerian aritzen naiz agindutako lanak egiteko”.\nZumaiako traineruak baja batzuk izan dituela eta, aurten kosta egin zaie martxa hartzea. “Aste hauek eten handia izango dira. Poliki-poliki, martxa hartzen hasiak ginen, palada altuagokoetan arraun egiten, eta aurredenboraldiko puntu garrantzitsuan harrapatu gaitu birusak”, zehaztu du. Bere kasuan, arraunean bigarren urtea izanik, etenak gehixeago eragin diezaiokeen galdetuta, zera erantzun du: “Aurten erosoago sentitu naiz ergometroan eta uretan. Teknikari dagokionez, iaz oinarria hartu nuen, eta aurten, lasaiago ari nintzen arraunean, gozatzen”. Etenak eten, badaki tostartean konfiantza hartzeko zer egin behar duen: “Kasta eta gogoa jarrita, hartuko ditut berriz arraunketa eta konfiantza”.\nZumaiako tripulazioan, eskualdeko gainontzekoetan bezala, ez da motibazio faltarik. “Taldekideon artean giro bikaina dugu, birtualki bada ere. Koronabirusarekin bizitako honek mentalki indartsuagoak egingo gaituela uste dut, eta itzuleran, gogo handiagoarekin helduko diogu arraunari”, dio baikor Irigoienek. Tripulazioko lagunez eta itsasoaz gain, kaleko giroa ere botatzen du faltan : “Getariarra izanik, herriko saltsa faltan somatzen dut. Udaberrian kaleak bizi-bizi egoten dira, eta gauza ederra da batekin eta bestearekin juntatzea”. Izate baikorrekoa da, eta bi aste barru etxetik ateratzeko esperantza duela esanez agurtu da.


Haurra garaia baino lehen amarekin kontaktuan egoteak haren garapena eta ongizatea errazten ditu. | Consumer\nHaurra garaia baino lehen amarekin kontaktuan egoteak haren garapena eta ongizatea errazten ditu.\nBasurtoko ospitaleak jaioberrientzako kanguru-amen programa pilotu bat jarri du abian\nAzken urteotako aurrerapen teknologikoei esker, haurdunaldiko 25 edo 26. astean jaiotako haurrek bizirik iraun dezakete. Aurrera egiteko aukera onak dituen haurtxo bat eta inkubagailu indartsu bat eta talde mediko on bat dira haurra salbatzeko faktore nagusiak. Ospitale batzuk, hala nola Bilboko Basurtoko ospitalea, neonatologia-unitateen ateak irekitzen ari dira, gurasoek hasieratik parte har dezaten haurtxoa zaintzen.\nBogotako Ama-haurren Institutua izan zen lehena arreta-metodo berri hori ezartzen, eta “kanguru-ama” izena jarri zioten. Nathalie Charpak frantziar espezialista terapia mota horren abantailei eta eragozpenei buruzko azterlan bat egitera joan zen, eta konturatu zen haurra amaren bularrean, igel-posizioan, jarri eta amaren esnez elikatzen zuela, haurraren gorputz-tenperatura moderatzen zuela, bihotzaren eta arnasketaren erritmoa errazten zuela eta, gainera, nabarmen murrizten zuela haurraren estresa.\nOsasunaren Mundu Erakundeak (OME) laguntza osoa eman zion duela bi urte gidaliburu praktiko bat argitaratzean, eta prozedura eraginkor eta erraz gisa onartzean; prozedura horrek haur goiztiarren nahiz jaio berrien osasuna eta ongizatea sustatzen ditu.\nAtzo, Bilbon, amagandiko edoskitzeari buruzko nazioarteko bigarren sinposioa egin zuen Euskadiko Esnearen Ligak atentzioa eman zuen Espainiako osasun-zentro gutxitan bermatzen den praktika hori ospitaleetan zabaltzeko beharraz. Constance Little sinposioa sustatu duen taldeko buruak esan zuenez, “beharbada arazo fisikoak konpontzen dituzten ohitura batzuk hausteko garaia izango da, baina ez dituzte kontuan hartzen jaioberriaren eta amaren premia emozionalak”.\nEuskal Herrian, inkubagailua utzi aurretik, amaren bularreko beroa sentitu zuen lehen haur goiztiarrari Naroa deitu zitzaion. 2004an iritsi zen Basurtoko ospitalean, amaren sabela 25 astez partekatu ondoren. Jaiotzean bakarrik pisatu zuen: 546 gramo. Basurtuko Ospitaleko Neonatologiako taldeak inkubagailu batean sartu zuen umea, azal garden eta gorrikoa, eta esperientzia berri batean parte hartzea proposatu zien. Ikastetxeak inoiz egin ez zuen protokolo bat bultzatu nahi zuen, “ama kangurua” metodoa, eta jaio berriak behin betiko bulkatzeko baldintzak betetzen zituela uste zuen. Eta gurasoek baietz esan zuten.\nSaioak aldi laburretan hasi ziren, eta pixkanaka handituz joan ziren, ama eta haurra egoera berrira egokitzeko. 35 astean, Naroa xurgatzen hasi zen, eta lehen aldiz probatu zuen amaren esnea. Amarekin topo egiten zuten bakoitzean lau edo bost orduz erlaxatzen zuten. “Inkubagailuek estres handia sortzen dute. Metodo hori lagungarria da goiztiarraren zainketak gizatiartzeko”, esan zuten osasun-zentroko adituek.\nincubadora-eu madre canguro-eu neonatos-eu